SME 25 ROKOVRok 2003: Dzurinda: Slovensko získalo ďalšiu lokomotívu

Superreformný

Referendum

Ďalšia lokomotíva

Irak za NATO

Teletext

Aktuálne na Slovensku prebieha výroba v troch automobilkách. Tie spolu vyprodukujú vyše milióna áut ročne.

„Slovensko získalo investíciu desaťročia,“ písalo sa v denníku SME vo štvrtok 16. januára 2003. Francúzsky automobilový koncern PSA Peugeot Citroën si vtedy vybral Trnavu ako lokalitu na vybudovanie nového závodu. Ako dôvody sa uvádzali kvalitná pracovná sila a infraštruktúra. „Slovensko získalo lokomotívu,“ vyhlásil vtedajší premiér Mikuláš Dzurinda. O investícii desaťročia hovoril minister hospodárstva Róbert Nemcsics. O týždeň neskôr podpísal koncern PSA so Slovenskom a mestom Trnava zmluvu o spolupráci. Ešte v ten rok prebehol výkup 237 hektárov pozemkov, prvé autá vyšli z továrne v roku 2006. Spoločnosť PSA neprišla zadarmo. Vláda jej v rokoch 2003-2004 poskytla investičný stimul vo výške približne piatich miliárd korún (166 miliónov eur). Tento rok automobilke schválili úľavy na ďalších desať rokov spolu vo výške 18,6 milióna eur. Koncern plánoval na Slovensku vytvoriť 3500 pracovných miest, po pridaní štvrtej pracovnej zmeny v roku 2017 automobilka zamestnáva 4300 ľudí. Vo fabrike sa vyrábali štyri modely – Peugeot 207 (2006 - 2012), Citorën C3 Picasso (2009 – 2017) a aktuálne sa tu vyrába Peugeot 208 (od roku 2012) a Citroën C3 (od roku 2016). V roku 2016 automobilka hovorila o tom, že trnavský závod rozšíri o motoráreň, v ktorej by sa vyrábali 1,2-litrové benzínové trojvalce. V novembri tohto roka automobilka od plánu ustúpila s tým, že v Trnave radšej pripraví výrobu elektromobilov. Prvé kusy by mali z linky zísť v roku 2019 alebo 2020. Aktuálne na Slovensku prebieha výroba v troch automobilkách. Tie spolu vyprodukujú vyše milióna áut ročne, asi tridsať percent pochádza z Trnavy zo závodu PSA Peugeot Citroën. Na Slovensku sa v prepočte na obyvateľa vyrába najviac áut na celom svete. Štrvrtá automobilka Jaguar Land Rover chce spustiť výrobu vo fabrike v Nitre na budúci rok. Združenie automobilového priemyslu hovorí, že slovenské automobilky zamestnávajú viac ako 130-tisíc ľudí a priamo či nepriamo ovplyvňujú ďalších 250-tisíc pracovných miest. Autá generujú až 44 percent HDP z celkovej priemyselnej výroby.


Máte ťažkú batožinu? Pomôže kufor, ktorý jazdí sám

Vláčenie veľkých kufrov na letiskách a staniciach by sa malo skončiť.

Americká firma Travelmate Robotics z Kalifornie predstavila kufor, ktorý netreba nosiť ani za sebou ťahať. Majiteľa nasleduje verne ako pes. Zatiaľ ide iba o prototyp, na trhu by sa prvé kusy mali objaviť na budúci rok pred letnou sezónou. Crowdfundová spoločnosť však potrebuje získať 100 tisíc dolárov, aby mohla výrobu naplno rozbehnúť. Kufra sa netreba žiadnym spôsobom dotýkať. Drží sa meter až meter a pol za majiteľom. Jeho presnú polohu dokáže určiť pomocou smartfónu. Pohybuje sa rýchlosťou až 10,9 kilometra za hodinu v ležatej polohe, pohybuje sa však aj v stojatej polohe. Zvuk elektrického motorčeka je v šume okolia zanedvateľný. Kufor Travelmate Robotics už úspešné testovali v obchodných centrách a na chodníkoch miest. Prototyp kufra má infračervený senzor, vďaka ktorému zaznamenáva objekty vo svojej dráhe a včas sa im vyhne. V konečnej verzii by mal mať kameru alebo radar. Podľa generálneho riaditeľa firmy Davida Neara sa preto netreba obávať, že bude narážať do ľudí na preplnených letiskách či vlakových staniciach. Kufor môže slúžiť aj ako nabíjačka pre elektronické prístroje cez USB port. Výrobca myslí aj na krádeže. Ak sa kufor ocitne od majiteľa ďalej ako 4,5 metra, spustí sa v ňom alarm a majiteľ dostane na svoj smartfón upozornenie. Firma chce svoje kufre ponúkať od podnikateľov a turistov až po osoby so zdravotným postihnutím. K dispozícii budú tri veľkosti za 399 USD (363 eur), 495 USD ( 451 eur) a 595 USD ( 542 eur).


Šéf FIFA Infantino sa zastal iránskych fanúšičiek futbalu

Infantino požiadal Irán, aby povolil ženám vstup na štadión.

ZÜRICH. Prezident Medzinárodnej futbalovej federácie (FIFA) Gianni Infantino požiadal Irán, aby opäť umožnil ženám vstup na zápasy v kvalifikácii MS 2022. Infantino je sklamaný, že krajina nedodržala svoje záväzky voči FIFA. V novembri sa v Teheráne hral zápas Ázijskej Ligy majstrov, Persepolis nastúpil proti Kašime Antlers. Duel mohli sledovať aj iránske ženy, odvtedy ich však na futbal nepustili. Infantino tento týždeň napísal prezidentovi iránskej futbalovej federácie Mehdimu Tajovi, že je sklamaný, že sa tento pozitívny impulz nepodarilo udržať. Prezident FIFA pripomenul zápas medzi Iránom a Sýriou 6. júna, na ktorý ženám nepovolili vstup. Šéf svetového futbalu chce riešenie od Iránskej federácie do 15. júla. Informovala agentúra AP.


Rast čínskeho exportu aj importu sa v júli spomalil

PEKING. Tempo rastu čínskeho vývozu aj dovozu v júli kleslo. Bolo to prvé spomalenie za tri mesiace. Prebytok obchodnej bilancie však vzrástol. Export v dolárovom vyjadrení v júli medziročne stúpol o 7,2 percenta na 193,6 miliardy USD (164,11 miliardy eur), uviedol čínsky štatistický úrad. Ekonómovia počítali s nárastom o 11 percenta po 11,3-percentnej zvýšení v júni. Import vzrástol o 11 percent po 17,2-percentnej expanzii v predchádzajúcom mesiaci, pričom ekonómovia predpovedali zrýchlenie rastu na 18 percenta. Hodnota dovozu predstavovala 146,9 miliardy dolárov. Prebytok zahraničnej obchodnej bilancie v júli dosiahol 46,7 miliardy USD po 42,7 miliardy dolárov v júni. Ekonómovia prognózovali prebytok na úrovni 45 miliárd dolárov. Vývoz denominovaný v jüanoch v júli medziročne vyskočil o 11,2 percenta a dovoz o 14,7 percenta. Výsledkom bol prebytok 321,2 miliardy jüanu.


Trump pohrozil Toyote vysokým clom, ak postaví závod v Mexiku

Toyota je takmer 60 rokov súčasťou americkej kultúry. Jej priame investície za celé obdobie dosiahli 21,9 miliardy USD.

TOKIO. Po útoku Donalda Trumpa proti japonskej automobilke Toyota, že plánuje postaviť závod v Mexiku, sa japonská vláda demonštratívne postavila na obranu domáceho priemyslu. "Japonské automobilky výrazne prispievajú k tvorbe pracovných miest v Spojených štátoch. Je dôležité, že ich úsilie a výsledky sa prijímajú s uznaním," povedal pre agentúru Kjódó japonský minister hospodárstva, obchodu a priemyslu Hirošige Sekó. Akcie Toyoty po Trumpovom výpade na Twitteri klesli. Zaznelo v ňom: "Toyota plánuje vybudovať nový závod, v ktorom chce vyrábať corolly pre USA. V ŽIADNOM PRÍPADE! Buď závod postaví v USA, alebo bude platiť vysoké clo," napísal nadchádzajúci prezident vo štvrtok (5.1.). Toyota je takmer 60 rokov súčasťou americkej kultúry. Jej priame investície za celé obdobie dosiahli 21,9 miliardy USD (20,85 miliardy eur). V 10 závodoch v štátoch zamestnáva 136.000 ľudí. Šéf Toyoty Akio Tojoda novinárom v New Yorku povedal, že jeho závody zohľadnia Trumpove rozhodnutia vo svojej plánovanej podnikateľskej činnosti v Mexiku. Toyota je tretím automobilovým koncernom, ktorý Trump napadol za jeho závody v susednom Mexiku. Predtým zaútočil na americké spoločnosti General Motors a Ford.


Americké bombardéry preleteli ponad Východočínske a Juhočínske more

K manévru došlo v čase vyhrotených vzťahov v tomto regióne.

WASHINGTON. Dva americké strategické bombardéry typu B-1 Lancer preleteli dnes ponad východoázijské vody. Manéver, ku ktorému došlo v čase stále vyhrotených vzťahov v tomto regióne, bol súčasťou spoločných vojenských cvičení USA a Japonska vo Východočínskom mori. Informovala o tom stanica BBC s odvolaním sa na americké vzdušné sily. Bombardéry následne preleteli ponad vysokosporné Juhočínske more. Japonsko vyslalo do operácie dve stíhačky typu F-15 Eagle. Tokio sa sporí s Pekingom ohľadom teritoriálnych nárokov vo Východočínskom mori. Čína si nárokuje takmer celú rozlohu Juhočínskeho mora. Severná Kórea v utorok vykonala skúšku rakety s dlhým doletom, o ktorej sa niektorí pozorovatelia domnievajú, že by mohla dosiahnuť až brehy Aljašky. Utorňajšie odpálenie medzikontinentálnej balistickej strely (ICBM) Severnou Kóreu podnietilo USA k varovaniu, že táto krajina použije v prípade nutnosti svoju vojenskú silu. Spojené štáty v reakcii na krok KĽDR vypálili v rámci spoločných vojenských cvičení strely do vôd Južnej Kórey. Veľvyslankyňa USA pri OSN Nikki Haleyová na stredajšom mimoriadnom zasadnutí Bezpečnostnej rady OSN, ktoré sa konalo po najnovšej raketovej skúške KĽDR, povedala, že Washington je ochotný využiť na obranu proti Severnej Kórei všetky svoje schopnosti, a to vrátane obchodných či vojenských prostriedkov.


Cez Slovensko sa bude presúvať vojenská technika

BRATISLAVA. Ministerstvo obrany upozorňuje na presuny vojenskej techniky spojeneckých armád cez Slovensko, ktoré sú naplánované v termíne od 30. októbra do 5. novembra. Celkovo by malo ísť o 13 cestných presunov zahraničných vojsk. TASR o tom informovala hovorkyňa rezortu obrany Danka Capáková. Predovšetkým pôjde o poľských vojakov a naplánovaný je aj presun amerických vojakov, ktorí budú prepravovať materiál v rámci operácie "Atlantic Resolve". V budúcom týždni musia obyvatelia počítať aj s viacerými presunmi techniky Ozbrojených síl SR.


Fico bude cez víkend rokovať s koaličnými partnermi o urovnaní krízy

Minúta po minúte

Stĺpček šéfredaktorky

Komentár

Deklaráciu nepodpísali

Ficov návrh

Kiskov návrh

Premiér chce rokovať

Prokurátori o Špirkovi

Handzuš o situácii

Fico chce hľadať konkrétne riešenia na upokojenie situácie.

BRATISLAVA. Premiér Robert Fico (Smer) sa už tento víkend stretne s koaličnými partnermi, aby hľadali konkrétne riešenia na upokojenie situácie. Hneď ako sa dohodnú na konkrétnych krokoch, bude o nich Fico informovať prezidenta Andreja Kisku. Premiér to vyhlásil po stretnutí troch najvyšších ústavných činiteľov, na ktorom sa im nepodarilo dospieť k jednotnému zneniu memoranda k súčasnej situácii. Na stretnutie troch najvyšších ústavných činiteľov išiel s nádejou, že sa im podarí vyjadriť spoločnú snahu o stabilitu krajiny a upokojenie verejnosti. Hoci mali prezident Andrej Kiska, predseda NR SR Andrej Danko a premiér Fico rôzne názory, ich posolstvo zaznelo úplne jasne - aby bol v spoločnosti zachovaný pokoj. Fico vyhlásil, že považuje za prirodzené, že traja ľudia môžu mať rôzne názory. Zároveň dodal, že právo na zhromažďovanie a vyjadrenie názoru považuje za základné atribúty demokracie a poprosil občanov, ktorí sa na zhromaždenia chystajú, aby sa nenechali uniesť provokáciami.


Ste dobrý šofér? Pomerne spoľahlivý znak môže povedať, že hej

Existuje jedna pomerne spoľahlivá indikácia toho, že ste dobrý šofér.

Ste dobrý šofér? Otázka, ktorú vie každý zhodnotiť vo svojom prípade len subjektívne. Mať za sebou roky praxe a najazdené státisíce kilometrov bez nehody naznačuje, že by to s vami v tomto ohľade nemalo byť zlé. Množstvo skúseností s rozličnými dopravnými situáciami by z vás malo spraviť dobrých šoférov. Sú však ľudia, ktorí na šoférovanie nemajú bunky. Môžu najazdiť milión kilometrov, ale aj tak nikdy nezískajú cit pre auto. V ich prípade cítiť každé preradenie, brzdenie nie je plynulé a posádka sa pevne drží všetkého možného v aute, aby sa udržala v sedadlách pri každom ďalšom manévri. Kŕčovité zapieranie sa spolujazdca nohami do podlahy, alebo opieranie sa rukami o palubnú dosku naznačuje agresívnu športovú jazdu. Pokiaľ však zrovna nejazdíte na uzatvorenej ploche, ale naopak idete 80 km/h na rovnej ceste a objavia sa podobné prejavy medzi členmi posádky, tak zrejme nie je niečo s vašou jazdou v poriadku. Možno je to signál k tomu, aby ste zvýšili vzdialenosť od auta vpredu na viac ako len jeden či dva metre. Ďalšou možnosťou je, že posádka už v diaľke vidí stojacu kolónu, zatiaľ čo šofér si to naplno šinie ďalej. Toto bolo len pár situácií, ktoré demonštrujú, či ste pozorný a predvídavý šofér. Ako však zistiť, či ste dobrý šofér? Žiadny na 100 percent zaručený dôkaz vám nemôžeme poskytnúť. Nedôverujeme ani radám na spôsob “týchto päť vecí z vás spraví majstra volantu“. Existuje však jedna pomerne spoľahlivá indikácia toho, či ste dobrý šofér. Je ňou spánok. Ak posádka dokáže prespať dlhé presuny v aute (a nielen pri jazde po prázdnej diaľnici), tak je pravdepodobné, že jazdíte predvídavo, bezpečne a máte cit pre auto. Presne opačným príkladom je prípad, keď sa unavený spolujazdec neustále strháva zo spánku. Iste raz, či dvakrát to môže spôsobiť naozaj neočakávaná dopravná situácia na ceste. Ak sa však spolujazdec strháva pravidelne, zrejme je problém aj na sedadle vodiča.


V Turecku sa začína proces s novinármi, obvinenia obsahujú podporu terorizmu

ISTANBUL. V pondelok sa v Istanbule začína proces so 17 súčasnými a bývalými pracovníkmi tureckého denníka Cumhuriyet, ktorý kritizuje vládu prezidenta Recepa Tayyipa Erdogana. Obvinenia zahŕňajú podporovanie teroristických organizácií, akými sú podľa Ankary zakázaná Strana kurdských pracujúcich (PKK), krajne ľavicová DHKP-C a hnutie klerika Fethullaha Gülena sídliaceho v USA. Gülen je podľa vlády zodpovedný aj za minuloročný neúspešný pokus o prevrat v krajine.Medzi obvinenými sú šéfredaktor denníka Murat Sabuncu, investigatívny novinár Ahmet Sik či komentátor Kadri Gürsel. Podľa mimovládnej organizácie Reportéri bez hraníc im hrozí až 43 rokov za mrežami.Kritici a opozícia označujú proces za politicky motivovaný a plánujú pred budovou súdu demonštráciu. Zatknutie novinárov bolo súčasťou rozsiahlych razií, ktoré nasledovali po puči a v rámci celej krajiny už viedli k uväzneniu viac než 50-tisíc ľudí.


V Afganistane zahynuli dvaja americkí vojaci

WASHINGON. Za bližšie nešpecifikovaných okolností zahynuli v pondelok v Afganistane dvaja americkí vojaci. Informovali o tom agentúra AP a denník Stars and Stripes. Podľa agentúry AP Američanov zastrelil v pondelok zo zálohy príslušník afganských ozbrojených síl. Americký armádny denník Stars and Stripes odvolávajúci sa na misiu NATO v Afganistane uviedol, že obaja príslušníci amerických ozbrojených síl padli v boji s militantmi. Smrťou dvoch amerických vojakov sa celkový počet Američanov, ktorí tohto roku padli v Afganistane, zvýšil na 12. Presne toľko príslušníkov amerických ozbrojených síl zahynulo v Afganistane za celý uplynulý rok, napísal server DefensePost.


AKTUALIZOVANÉ 12. JANUÁRA O 14.40 HODNedorost má ťažký otras mozgu. Klub verí, že mužstvu ešte pomôže

Slovan prišiel do konca sezóny o obrancu Mareka Ďalogu, ktorý si v zápase proti Jekaterinburgu zlomil ruku.

BRATISLAVA. Hokejový Slovan Bratislava prišiel v stredajšom domácom súboji KHL proti Avtomobilistu Jekaterinburg (3:2 po predĺžení) o dvoch stabilných členov kádra. V záverečnej päťminútovke po ataku Anatolija Golyševa museli útočníka Václava Nedorosta transportovať z ľadu na nosidlách a putoval priamo do nemocnice, kde mu diagnostikovali ťažký otras mozgu. "Stále pociťujem bolesť na hrudi, bolí ma hlava i za krkom, to sa však pri takomto zranení dalo očakávať. Ide o ťažký otras mozgu, našťastie nemám krvácanie do mozgu," povedal Václav Nedorost pre portál cas.sk. Je možné, že si skúsený český útočník v tejto sezóne už nezahrá. Klub však verí, že ho diváci na ľade ešte uvidia. "Pri tomto type zranení je ťažké odhadnúť návrat hokejistu na ľad. Veríme však, že nám vo zvyšku sezóny ešte pomôže," uvádza sa na oficiálnom účte Slovana Bratislava na facebooku. V predĺžení sa po ataku súpera zranil aj obranca Slovana Marek Ďaloga, ktorý má zlomenú ruku. "V najbližších dňoch ho čaká operácia a za tím už v ročníku 2016/2017 nenastúpi," uvádza ďalej bratislavský klub na facebooku. "Sú to dôležití hokejisti a budeme ich musieť nahradiť v zostave ďalšími hráčmi," poznamenal kouč Říha po stredajšom zápase.


Hamšík si pred Walesom oddýchol v Dubaji. Som plný elánu do futbalu, vraví

BRATISLAVA. Septembrovým víťazstvom na pôde Maďarska (2:1) sa slovenskí futbalisti reprezentanti vrátili do hry o postup na ME 2020. Už vo štvrtok 10. októbra ich však v Trnave čaká ďalšie mimoriadne dôležité stretnutie proti Walesu, v ktorého nominácii nechýba hviezdny útočník Gareth Bale. Slovenský kapitán Marek Hamšík uznal kvality hráča Realu Madrid, no tiež vyzdvihol silu celého ostrovného mužstva. "Samozrejme, Bale patrí medzi najlepších hráčov planéty. Je to rozdielový hráč, ale celkovo je Wales veľmi nepríjemný súper. Hrá dynamický ostrovný futbal a má výborne protiútoky. Je tam veľa rýchlych hráčov, takže si musíme dávať pozor na to, aby sme to príliš neotvorili," povedal najlepší reprezentačný strelec Slovenska na nedeľňajšom mediálnom termíne v Šamoríne. Kým väčšina hráčov prichádza na reprezentačný zraz zo svojich klubov, v prípade Mareka Hamšíka je to inak. Pre hráča čínskeho klubu Ta-lien I-fang sa už klubová sezóna skončila, niekoľko dní tak strávil pri mori. "Bol som na dovolenke v Dubaji. Pauza mi určite padla vhod, trošku som si oddýchol a som plný elánu do futbalu," pokračoval 32-ročný rodák z Banskej Bystrice. Hoci posledné vzájomné konfrontácie boli herne vyrovnané, z pohľadu výsledku priaznivejšie pre Walesanov. Na európskom šampionáte 2016 vo Francúzsku vyhrali 2:1 a pri vstupe do prebiehajúcej kvalifikácie sa doma tešili po výsledku 1:0. Marek Hamšík naznačil spôsob, ako túto negatívnu bilanciu zmeniť. "Treba si zobrať pozitíva zo zápasu s Maďarskom alebo z druhého polčasu proti Walesu, kde sme boli lepší a ukázali, že sa dá s nimi hrať. Bude to o malých chybách, takže treba byť sústredení a nechať na ihrisku všetko. Je to dôležitý zápas, veľmi sa naň teším," dodal Hamšík.


Meteorológovia varujú pred snehovými jazykmi a závejmi

V okolí Banskej Bystrice môže napadnúť až 20 cm snehu.

BRATISLAVA. Vodičov môžu počas utorka na cestách potrápiť snehové jazyky a záveje. Upozorňuje na to Slovenský hydrometeorologický ústav (SHMÚ), ktorý v tejto súvislosti vydal výstrahu prvého stupňa pre takmer celé Slovensko. Výnimkou sú iba okresy Dunajská Streda a Komárno. Okrem toho meteorológovia upozorňujú na tvorbu poľadovice. Tá môže potrápiť vodičov v poobedňajších hodinách v okresoch západného Slovenska. V Banskobystrickom kraji zas SHMÚ upozorňuje na sneženie. V popoludňajších hodinách tu môže napadnúť 10 až 20 centimetrov nového snehu.


Pri zrútení priechodu v juhoafrickej škole zomreli traja študenti

Nešťastie sa stalo na strednej škole v meste Vanderbijlpark.

JOHANNESBURG. Traja školáci prišli v piatok o život po zrútení sa spojovacej chodby medzi dvoma školskými budovami v juhoafrickom meste Vanderbijlpark južne od Johannesburgu. Informovala o tom miestna záchranná služba ER24. Obete boli vo veku 14-17 rokov. Ďalších 15 osôb utrpelo zranenia, dodala ER24 s tým, že štyri zranené deti letecky previezli do miestnej nemocnice. K nešťastiu došlo na škole Hoërskool Driehoek v juhoafrickej provincii Gauteng. Ministerstvo školstva na Twitteri napísalo, že chodba sa zrútila vo chvíli, keď traja školáci po nej prechádzali. Príčina kolapsu nebola bezprostredne známa. Iná záchranárska organizácia, Netcare 911, uviedla, že pri nešťastí zrejme zahynuli najmenej až štyria ľudia a ďalších päť je v kritickom stave.


OBJEKTÍVAk prestanem dýchať, dám vedieť. Zverejnili nahrávky z Apolla 11

"Je to malý krok pre človeka, veľký skok pre ľudstvo." Veta, ktorú pri pristátí na Mesiaci vyslovil Neil Armstrong, sa zapísala do dejín. Teraz si ju môžete vypočuť so všetkými sprievodnými zvukmi vysielačky a ďalšej techniky vďaka práci Národného úradu pre letectvo a vesmír (NASA) a výskumníkov z Texaskej univerzity. Zverejnili vyše devätnásťtisíc hodín zvukového záznamu, ktoré NASA nahrala počas misie Apollo 11. Obrovský archív zachytáva komunikáciu medzi astronautmi, riadiacim strediskom, či podporným personálom, ktorý misiu umožnil. Odhaľuje mnoho ľudských príbehov, vtipov, súťaži v jedení ovsených vločiek či príkladov tímovej práce. V jednej chvíli Buzz Aldrin rozoberal s pracovníkmi nesprávne fungujúci ukazovateľ dýchania a možné príčiny. Aldrin nakoniec zavŕšil rozhovor svojsky. "No, ak prestanem dýchať, dám vám isto vedieť!" Krátky výber nahrávok so štartom, priebehom, pristávacou sekvenciou a výstupom si môžete vypočuť na špeciálnom webe venovanom Apollo 11. Celý záznam nájdete na archívnom webe NASA.


Americká biotechnologická firma kúpi výrobcu onkoliekov, účet sa môže vyšplhať ba 7 miliárd dolárov

NEW YORK. Americká biotechnologická spoločnosť Celgene sa dohodla na prevzatí konkurenčnej firmy Impact Biomedicines. Hodnota kontraktu by mohla dosiahnuť až 7 miliárd dolárov (5,81 miliardy eur). Dôvodom záujmu o spoločnosť Impact Biomedicines je najmä liek Fedratinib, ktorý je prísľubom pre budúcu liečbu zriedkavého typu rakoviny krvi známeho ako myelofibróza. Práve od tohto produktu si Celgene sľubuje získanie významnej pozície na trhu s onkologickými liekmi. Kontrakt je rozložený do troch etáp, pričom v prvej Celgene zaplatí za Impact Biomedicines zo San Diega vopred 1,1 miliardy dolárov v hotovosti. Ďalších 1,4 miliardy dolárov by spoločnosť Celgene mala vyplatiť po tom, ako Úrad pre kontrolu potravín a liečiv v USA nový liek schváli. Zvyšok financií vyplatí spoločnosť v závislosti od objemu tržieb z predaja lieku firmy Impact. Maximálna zvyšná čiastka by pritom mohla dosiahnuť 4,5 miliardy dolárov.


Sýrska armáda ovládla predmestia na juhu Damasku

Časť opozičných povstalcov sa rozhodla využiť amnestiu. Zložili zbrane a vrátili sa k obvyklému spôsobu života.

DAMASK. Tri predmestia na juhu Damasku sa dostali pod kontrolu sýrskych vládnych síl po tom, ako z nich v noci na piatok odišli poslední opoziční ozbrojenci a ich rodiny. Povstalcov a ich príbuzných prepravili autobusmi do Idlibu a Džarábulusu. Informovali o tom v piatok sýrske štátne médiá a pozorovateľské skupiny monitorujúce priebeh ozbrojeného konfliktu v Sýrii. Podľa agentúry AP ide o damaské predmestia Babbíla, Bajt Sahim a Jaldá, ktoré vládne sily verné prezidentovi Bašárovi Asadovi ovládli prvýkrát odvtedy, ako pred rokmi padli do rúk opozičných ozbrojencov. Agentúra SANA informovala, že časť opozičných povstalcov sa rozhodla využiť amnestiu, zostať na týchto predmestiach, zložiť zbrane a vrátiť sa k obvyklému spôsobu života. V Británii sídliace Sýrske pozorovateľské centrum pre ľudské práva (SOHR) uviedlo, že danú oblasť od 3. mája opustilo 8400 opozičných povstalcov, pričom poslední odišli vo štvrtok v noci. Podľa agentúry SANA policajné zložky boli pripravené vstúpiť v piatok do oblasti a zaistiť tam bezpečnosť. SOHR uviedlo, že ruské a sýrske policajné oddiely už začali vstupovať do predmestí, kde predtým armádni pyrotechnici pátrali po prípadných nastražených výbušninách. Spomínané tri predmestia boli poslednými baštami ozbrojených povstaleckých formácií na južnom okraji sýrskeho hlavného mesta. Vojaci sýrskej armády a palestínskych oddielov najnovšie útočia na oblasť Hadžar al-Aswad a utečenecký tábor Jarmúk vzdialený asi sedem kilometrov od centra Damasku, ktoré ovládajú bojovníci džihádistickej organizácie Islamský štát. Útočná operácia sýrskych vládnych síl a ich spojencov na juhu Damasku sa začala 20. apríla. Cieľom velenia sýrskej armády je oslobodiť od "teroristov" nielen tieto oblasti, ale aj strategicky významnú cestu spájajúcu Damask s jordánskym hlavným mestom Ammán.


EXPEDÍCIA VIETNAMSKO 2016Zbohom India, vitaj Pakistan

Pohraničná oblasť je upravená a čistá, dokumenty vybavujú vcelku svižne.

Lúčime sa s personálom hotela v Amritsare a vyrážame na cestu. Netrvá dlho, po asi päťsto metroch vidíme miestnu raňajkovú "reštauráciu", kde nám takmer až na sporáku sediaci kuchár pripravuje vynikajúcu omeletu s chlebom a špeciálnym čajom. Personál kmitá ako o život, samozrejme, že naša objednávka bola opäť domotaná a namiesto troch jedál dostávame jedno. S úsmevom objednávame zvyšné dve a s chuťou sa najeme. Platba 370 rupií, čo je asi 6 dolárov, musí smerovať do ruky pána v žltom tričku, ktorý sediac na bambusovej stoličke nohami silno zviera veľký kovový trezor s tržbou. Musíme sa s ním odfotiť, poďakujeme za skvelé raňajky, rozlúčime sa a smerujeme ďalej na indicko-pakistanskú hranicu Attari-Wagah. Po ceste neodoláme ešte jednému veľkému trsu zrelých banánov a míňame posledné rupie na miestnej pumpe. Hranica medzi Indiou a Pakistanom je upravená a čistá, na indickej strane vybavujú naše dokumenty vcelku svižne a v priebehu hodiny a pol sme na pakistanskej strane, na ktorej najdlhšie trvalo vybavovanie carnetu. Každý štát nám do carnetu dal na strane či už vstupnej alebo výstupnej dve pečiatky, ale pakistánsky úradník, hoci veľmi milý, trval na tom, že nám jedna pečiatka musí stačiť. Nepomohlo ani pol hodinu ho presviedčať a ukazovať mu ostatné potvrdené strany, tak sme to nakoniec vzdali. Pomaly odchádzame k autu a pýtame sa, na aké ďaľšie kontroly máme ísť a nechce sa nám veriť, keď počujeme tretíkrát "You can go". Nemáme čo schovávať, ale bez prehliadky auta a batožiny sme odchod z hranice naozaj nečakali. Už po prvých minútach jazdy krajinou máme vzácne rovnaký názor na krajinu a obyvateľov tejto časti: všade čisto, doprava koordinovaná, príjemné a ohľaduplné obyvateľstvo. Dohodnuté stretnutie na honorárnom konzuláte v Lahore si vážime, snažíme sa na mieste byť čím skôr, aby sme získali potrebné informácie o bezpečnosti prejazdu krajinou. Pred pár dňami sa totižto opäť rozpútala menšia lokálna vojna medzi Indiou a Pakistanom. Doslova to volajú "vojenská vojna", do ktorej nechcú zaťahovať civilné obyvateľstvo a strohé informácie nám nepomáhajú v zorientovaní sa, preto sa snažíme získať čo najviac informácií na tom najpovolanejšom mieste, u honorárneho konzula, pána Malika Muhammada Asifa. Všetci o ňom rozprávajú s úctou a z fotografií na konzuláte začíname chápať prečo, množstvo osobností, s ktorými je pán Asif odfotený sa nevidí len tak ľahko. Prišli sme si po bezpečnostné rady, hneď sme však pohostení džúsom, vodou, čajom a všetko to prebieha prirodzene, nenútene, ako keby sme boli dlhoroční priatelia pána konzula. Dostávame všetky potrebné informácie, zisťujeme podrobnosti o doprave, cestách, prípadných problémoch. Chceme sa poďakovať a vyraziť na cestu, keď nás volajú na večeru. Wau. To, čo nás na stole čakalo reprezentovalo typickú pakistanskú kuchyňu a nikto z nás nemal najmenšie výhrady, okrem hostiteľa, ktorý sa zaujímal, že prečo nám nechutí, keď už po troch jedlách nejeme. Vysvetlenie, že sme skutočne dobrotami napráskaní napokon akceptuje. Zostáva iba opäť vyjadriť veľké "SCHUKRIA" za všetko /prirodzene je to Ďakujem/. Pätica cestovateľov na jednom aute a jednej motorke chcela dokázať, že áno. Sledujte ich cestu. Už len štyria kamaráti na ceste z juhovýchodnej Ázie do Bratislavy autom a bez motorky. pokračuje v Expedícii Vietnamsko. Po Indii ich čaká Pakistan či Irán. Budú ich zážitky za to stáť? Cesta sa uskutočňuje aj vďaka vydavateľstvu Petit Press a denníku SME, poisťovni UNION, ORANGE, Motoshopu Žubor a Viza travel.


Pellegrini odcestoval do Bruselu na samit Európskej rady

Európska rada sa bude zaoberať otázkou brexitu aj dlhodobým rozpočtom EÚ.

BRATISLAVA. Predseda vlády SR Peter Pellegrini (Smer) v stredu popoludní odcestoval do Bruselu, kde sa zúčastní na jesennom zasadnutí Európskej rady a na slávnostnej ceremónii pri prvom zasadnutí správnej rady Európskej agentúry práce (ELA). TASR o tom informoval tlačový a informačný odbor Úradu vlády SR. Vo štvrtok a v piatok (17. - 18. 10.) bude Pellegrini zastupovať Slovenskú republiku na jesennom zasadnutí Európskej rady, pred ktorým sa uskutoční aj pravidelné koordinačné stretnutie predsedov vlád krajín V4. Európska rada sa počas zasadnutia bude zaoberať otázkou brexitu, dlhodobým rozpočtom EÚ a prioritami na obdobie nasledujúcich piatich rokov.


Žetónový zber odpadu by ušetril obciam milióny eur

Inštitút environmentálnej politiky vydal analýzu o znižovaní množstva zmesového odpadu.

BRATISLAVA. Zavedením žetónového zberu zmesového odpadu by slovenské obce ušetrili 28,5 milióna eur ročne. Znížením množstva zmesového odpadu, ktorý sa vyváža na skládku, by ušetrili obce náklady na jeho zvoz aj poplatky za skládkovanie. V priemere ide o šesť eur na obyvateľa ročne. Tvrdí to Inštitút environmentálnej politiky vo svojej analýze. Pri žetónovom zbere si občan zakúpi žetón, ktorý si zavesí na smetnú nádobu, ak ju chce vyprázdniť. Prepravca odpadu zvesí žetón a odovzdá ho obci, vysvetľuje Inštitút environmentálnej politiky. Cena žetónu je stanovená podľa veľkosti nádoby a nákladov na jej vyvezenie. Žetónový zber je rozšírený najmä v okresoch Tvrdošín, Malacky, Ružomberok a Nové Zámky. Obec Rakovnica v okrese Rožňava zaviedla systém žetónov v roku 2017. Deväť žetónov si musela domácnosť kúpiť ročne. "V rokoch 2017 a 2018 obec vyprodukovala v priemere o 33 percent menej zmesového odpadu na obyvateľa v porovnaní s predchádzajúcim obdobím s paušálnym zberom," poznamenal inštitút. Podotkol, že z faktúr uverejnených na stránke obce tiež vyplýva, že v obci ušetrili 37 percent na nákladoch za skládkovanie a zvoz odpadu. Obec začala triediť bioodpad a množstvo triedeného odpadu tiež vzrástlo dvojnásobne. Inštitút environmentálnej politiky poukazuje aj na obec Vrádište v okrese Skalica, ktorá je jednou z prvých obcí v SR, ktorá eviduje a účtuje odpad pomocou čiarových kódov od roku 2013. Zníženie komunálneho odpadu zaznamenali v priemere o sedem percent. Separovanie sa v obci zvýšilo o dvojnásobok, hovorí inštitút. Inšpirovalo to aj susedné obce Chropov a Dubovce, ktoré zaviedli množstevný zber v roku 2016 a 2019. Kontajnerovo-intervalový systém sa nachádza v okresoch Malacky, Senec, Senica a Pezinok. Pri tomto systéme sa výška poplatku vypočíta podľa frekvencie vývozov a veľkosti nádoby, ktorú obyvateľ používa. "Množstvo odpadov má slabší vplyv na poplatok oproti zberu prostredníctvom žetónov," uvádza Inštitút environmentálnej politiky v analýze. Väčšina obcí účtuje obyvateľom ročný paušálny poplatok, ktorý je pre všetkých v obci rovnaký z pohľadu na vyprodukované množstvo odpadu. "Takáto forma poplatku nemotivuje občanov k zníženiu produkcie alebo k zvýšeniu triedenia či kompostovania odpadov," uvádza Inštitút environmentálnej politiky. Jednorazová investícia do množstvového zberu na celom Slovensku môže podľa inštitútu predstavovať 0 až 28,6 milióna eur. Prevádzkové náklady sa môžu pohybovať vo výške 0 až 2,3 milióna eur ročne v závislosti od typu a informatizácie systému. V roku 2018 bolo na Slovensku 167 obcí s množstvovým zberom zmesového komunálneho odpadu. Z toho 74 obcí so žetónovým zberom a 93 obcí s kontajnerovým-intervalovým zberom. Trinásť percent Slovákov platí poplatok v závislosti od množstva vyprodukovaného odpadu. Počet obcí s množstvovým zberom vzrástol zo 102 v roku 2010 na 167 obcí v roku 2018.


Metropolu Konga zasiahli záplavy, vyžiadali si 44 mŕtvych

Obete zahynuli pri zrútení rozmočených stien, zosuvoch pôdy alebo sa utopili.

GOMA. Najmenej 44 ľudí si vyžiadali záplavy spôsobené silnými lejakmi, ktoré zasiahli metropolu Konžskej demokratickej republiky (KDR) Kinshasa. Informovala o tom v piatok agentúra DPA. "Tento údaj (o počte obetí) je zatiaľ predbežný, keďže stále prebiehajú záchranné operácie," uviedol provinčný minister zdravotníctva Dominique Weloli. Dodal, že obete zahynuli pri zrútení rozmočených stien, zosuvoch pôdy alebo sa utopili. Silné dažde zasiahli Kinshasu a priľahlé oblasti vo štvrtok ráno a trvali niekoľko hodín. Spôsobili obrovské materiálne škody a zničili niekoľko domov. Desať z celkovo 24 mestských štvrtí v konžskej metropole Kinshasa zostalo bez dodávky elektriny po tom, ako sa rieka Kalamu vyliala z koryta a zatopila vysokonapäťovú elektrickú rozvodňu. Za zničenie infraštruktúry môže čiastočne aj zlý stav mestskej kanalizácie.


Bývalého chrovátskeho premiéra Sanadera vzali do väzby

Súd zvýšil Sanaderovi trest za prijatie úplatku v hodnote viac než dva milióny eur.

ZÁHREB. Chorvátsky najvyšší súd zvýšil vo štvrtok na šesť rokov odňatia slobody trest pre bývalého premiéra Iva Sanadera za prijatie úplatku v hodnote viac než dva milióny eur a nariadil ho okamžite vziať do väzby. Informovala o tom agentúra AFP. Polícia eskortovala vo štvrtok Sanadera do väznice v Záhrebe. "Toto je politicky motivované prenasledovanie, ktoré trvá deväť rokov a budem naďalej bojovať všetkými prostriedkami, aby som dokázal svoju nevinu," povedal Sanader novinárom pred tým, ako ho odviedli do väzenia. Sanadera, ktorý riadil chorvátsku vládu v rokoch 2003-2009, odsúdili v roku 2017 v prípade prijatia úplatku na štyri a pol roka väzenia. Podľa súdneho spisu Sanader presvedčil svoj kabinet, aby v Záhrebe kúpil ministerstvu pre rozvoj vidieka budovu za dvojnásobok jej trhovej hodnoty. Vláda za zmienenú nehnuteľnosť zaplatila približne 10 miliónov eur, pričom 2,3 milióna eur putovalo priamo Sanaderovi. Šesťdesiatpäťročný chorvátsky expremiér bol podozrivý aj v ďalších prípadoch korupcie a zo sprenevery miliónov eur. Sanader podal demisiu ako premiér v júni 2009, v polovici svojho druhého funkčného obdobia, a to bez vysvetlenia. V decembri 2010, keď už čelil obvineniam v týchto kauzách, ušiel do Rakúska. Tam ho však zatkli a nasledujúci rok v júli vydali do Chorvátska, aby mohol byť postavený pred súd.


Macron chce zvolať francúzsky Kongres

Poslednýkrát sa francúzsky Kongres zišiel 16. novembra 2015, krátko po sérii samovražedných atentátov v Paríži.

PARÍŽ. Francúzsky prezident Emmanuel Macron sa chystá zvolať do Versailles spoločné zasadnutie oboch komôr francúzskeho parlamentu - Kongres, aby na ňom definoval hlavné smery politiky svojej vlády. Vo vysielaní rozhlasovej stanice RTL to v nedeľu potvrdil hovorca francúzskej vlády Christophe Castaner, ktorý však neuviedol termín spoločného zasadnutia Národného zhromaždenia a Senátu. Podľa RTL by sa Kongres vo Versailles mohol zísť 3. júla. Castaner však odmietol komentovať tieto špekulácie. Uviedol len, že "Emmanuel Macron sa zaviazal zvolať každý rok obe komory parlamentu." Ide o súčasť Macronových snáh o obrodu demokracie vo Francúzsku, spresnil hovorca. Prísľub predkladať Kongresu každý rok správu o činnosti vlády dal Macron ešte počas svojej predvolebnej kampane. "Obroda demokracie si vyžaduje v prvom rade politickú zodpovednosť. Politickú zodpovednosť nesie v prvom rade prezident," zdôvodňoval na jar Macron svoje odhodlanie predkladať parlamentu výročné správy o svojej činnosti. Poslednýkrát sa francúzsky Kongres zišiel 16. novembra 2015, krátko po sérii samovražedných atentátov v Paríži a na jeho predmestí Saint-Denis.


Ölvecký má po jeho faule po sezóne. Versteegovi odložili zvyšok trestu

Hokejista Nitry môže nastúpiť za svoj tím už v piatkovom zápase.

BRATISLAVA. Disciplinárna komisia Slovenského zväzu ľadového hokeja podmienečne odložila obrancovi HK Nitra Mitchovi Versteegovi výkon zvyšku trestu po odpykaní si jeho polovice a uvoľnila mu činnosť. Kanaďan pôvodne dostal za faul kolenom na Petra Ölveckého, ktorý si už v tejto sezóne pre zranenie kolena nezahrá, v novembrovom zápase 22. kola Tipsport Ligy medzi Duklou Trenčín a HK Nitra dištanc na tri mesiace. Po uplynutí polovice trestu požiadal o jeho zmenu. "Uvedomil si svoje previnenie a v budúcnosti urobí všetko pre to, aby sa podobného konania nedopustil. Disciplinárna komisia zaujala názor, že časť trestu, ktorú doteraz disciplinárne postihnutý hráč vykonal je dostatočnou zárukou, že v budúcnosti sa obdobného konania vyvaruje,“ uvádza sa v stanovisku komisie, ktoré podpísal jej predseda Rastislav Jakubovič. Priamo v novembrovom zápase s Trenčínom Versteegov zákrok na Ölveckého rozhodcovia potrestali na päť minút plus do konca duelu. Hráčovi však neodobrali registračný preukaz, disciplinárne konanie sa začalo na podnet Dukly Trenčín. Pre Ölveckého sa sezóna pre zranenie kolena predčasne skončila. Versteeg už po uvoľnení činnosti nastúpil za Nitru v piatkovom zápase proti Popradu i nedeľňajšom proti Banskej Bystrici.


Pravidlá udeľovania dotácií na podporu ľudských práv sprísnia

Ministerstvo spravodlivosti bude komplexnejšie kontrolovať financie na boj proti radikalizmu  a extrémizmu.

BRATISLAVA. Ministerstvo spravodlivosti pod vedením Lucie Žitňanskej chce zvýšiť hospodárnosť a efektívnosť verejných prostriedkov, ktoré poskytuje ako dotácie v ľudskoprávnej oblasti a v oblasti predchádzania všetkým formám extrémizmu a radikalizmu. Pripravuje zmenu pravidiel v ich prideľovaní. Zámer oznámilo na portáli právnych predpisov. Rezort chce zefektívniť prácu výberovej komisie, ktorá o dotáciách rozhoduje. Zvažuje zavedenie minimálneho počtu bodov pri hodnotení žiadosti. Pribudnúť by malo aj ústne predstavenie projektov pred hodnotiacou komisiou, čím by sa malo predísť ich neadekvátnemu posúdeniu v dôsledku nejasností v texte. "Uvažuje sa tiež o zmene bodového hodnotenia jednotlivých kritérií tak, aby v nich boli jasne zakotvené priority výzvy na predkladanie žiadostí," uvádza ďalej ministerstvo v predbežnom oznámení. Maximálny počet bodov 100 na jedného hodnotiteľa sa má zachovať. Zmeny v ministerskej vyhláške majú reflektovať aj novú úpravu stanovenú v návrhu zákona o obetiach trestných činov. Poskytovateľom dotácií na presadzovanie, podporu a ochranu ľudských práv a slobôd a na predchádzanie všetkým formám diskriminácie, rasizmu, xenofóbie, antisemitizmu a ostatným prejavom intolerancie sa stalo ministerstvo spravodlivosti od 1. decembra 2016. Navrhované zmeny v spôsobe prideľovania dotácií zohľadňujú skúsenosti po prvom roku realizácie novej pôsobnosti. "V priebehu prijímania a posudzovania žiadostí o poskytnutie dotácie, ako aj v procese monitoringu úspešných žiadostí, sa ukázala potreba zefektívnenia práce hodnotiacej komisie, ako aj lepšieho porozumenia cieľu a atribútov predloženého projektu v rámci žiadosti, čo v konečnom dôsledku bude viesť aj k efektívnejšiemu vynakladaniu verejných prostriedkov," deklaruje rezort. Návrh vyhlášky predloží na pripomienkovanie tento mesiac. V rámci výzvy na rok 2017 rozdelilo ministerstvo spravodlivosti 763.500 eur. Prioritne pritom podporovalo projekty s regionálnym dosahom a projekty zamerané na predchádzanie všetkým formám extrémizmu a radikalizmu. Uspelo 52 žiadateľov, ktorí získali príspevky od 5000 eur až do viac ako 36.000 eur.


Cez víkend môže výdatne pršať, pridať sa môže aj vietor

Výdatné zrážky meteorológovia predpovedajú vo väčšine krajov.

BRATISLAVA. Cez víkend treba na mnohých miestach počítať s výdatnejšími prehánkami. Upozorňuje na to Slovenský hydrometeorologický ústav (SHMÚ), ktorý už vydal výstrahy prvého stupňa. V nedeľu (1.4.) sa k nim na viacerých miestach môže pridať aj silnejší vietor. Výdatnejšie zrážky očakávajú meteorológovia v sobotu (31.3.) najmä v Nitrianskom, Trenčianskom, Banskobystrickom, Žilinskom, Prešovskom a Košickom kraji. Miestami môže spadnúť 35 - 50 mm. "Predpokladaný úhrn a intenzita zrážok sú v danej ročnej dobe a oblasti bežné, ale môžu spôsobiť škody menšieho rozsahu a predstavujú potenciálne nebezpečenstvo pre ľudské aktivity," uvádza SHMÚ. Výstraha predbežne platí od sobotňajšieho (31.3.) do nedeľného (1.4.) poludnia. K nim sa v nedeľu pridajú aj výstrahy pred silnejším vetrom a vetrom na horách. Týkajú sa takmer celého územia Slovenska, vrátane Bratislavského a Trnavského kraja. V nižších polohách môže dosiahnuť vietor v nárazoch rýchlosť 65 - 70 km/h a môže spôsobiť škody menšieho rozsahu. Vo vyšších polohách a na horách sa očakáva vietor s rýchlosťou 110 - 135 km/h. "Predstavuje potenciálne nebezpečenstvo pre ľudské aktivity, najmä pre pešiu turistiku a horolezectvo," píše SHMÚ. Výstrahy pred vetrom v nižších polohách platia predbežne počas nedele, od rána zhruba do 18.00 h, vo vyšších polohách v nedeľu (1.4.) od 13.00 h do pondelka (2.4.) do 03.00 h.


Zmeny doplatkov za lieky zasiahli onkologickú pacientku, Drucker zmení zákon

MInister zdravotníctva rokoval s poisťovňami o úhradách za lieky v režime výnimiek.

BRATISLAVA. Za liečbu, ktorá bola doteraz bez doplatku, mala onkologická pacientka po novom zaplatiť stovky eur mesačne. Na liek Lynparza na rakovinu vaječníkov, ktorý zdravotná poisťovňa Dôvera preplácala na tzv. výnimku, nedala farmafirma zľavu. S tým počíta nová legislatíva. Rozdiel mala zaplatiť pacientka. Na prípad ako prvé upozornilo Rádio Expres. Minister zdravotníctva Tomáš Drucker odkazuje, že pacient v takýchto prípadoch nič platiť nebude, chystá sa meniť aj zákon. "Táto firma na rozdiel od iných liekov a mnohých iných odmietla zatiaľ dať zľavu," povedal šéf Dôvery Martin Kultan. Teraz prišla spoločnosť, ktorá chce odisť z trhu, že ju to vôbec nezaujíma, ale toto nie je problém pacienta, ale poisťovne a farmafirmy. Farmafirmy majú po novom dávať na lieky, ktoré sa platia cez tzv. výnimky, zľavy podobne ako v iných európskych krajinách. Ide o lieky, ktoré nie sú automaticky hradené z verejného zdravotného poistenia. Zdravotné poisťovne majú hradiť maximálne 90 až 75 percent z ceny, podľa toho, ako je liek dlho na trhu. V tomto prípade mala byť zľava 25 percent. Ak by Dôvera rozdiel za pacientku doplatila, bolo by to podľa Kultana "minimálne na hrane zákona". Nové pravidlá sa tak dotkli aj pacientov, ktorí už liečbu na výnimku užívali. "Poisťovne posudzujú všetky žiadosti o úhradu nekategorizovaného lieku ako nové žiadosti, čím aj pre už liečených pacientov došlo pri tomto postupe k zníženiu úhrady zo strany poisťovni a pre pacienta to znamená doplatok, ktorý pred účinnosťou novely zákona nebol," uviedol medicínsky riaditeľ farmaceutickej spoločnosti AstraZeneca Vladimír Hraško. Argumentuje, že liek Lynparza je zaradený v zozname úradne určených cien a spoločnosť ho dodáva už niekoľko rokov s dohodnutou zľavou. "Cena po zľave je výrazne nižšia ako cena lieku v zozname," reagoval. Cena lieku v zozname je 5030 eur. Pacientke Dôvera oznámila, že ma na neho doplácať vyše 600 eur. Podľa Kultana zaevidovali ešte jeden takýto prípad, išlo o ten istý liek. "Nikto nič platiť nebude ani v tomto prípade," reagoval na situáciu minister Drucker. Považuje to za špekulácie a skúšanie. Poukazuje, že zástupcovia farmapriemyslu boli súčasťou rokovaní o príprave novej legislatívy, pričom rezort im vyšiel v otázke zliav v ústrety, keď pôvodne navrhoval zľavy až na úrovni 30 percent. "Teraz prišla spoločnosť, ktorá chce odisť z trhu, že ju to vôbec nezaujíma, ale toto nie je problém pacienta, ale poisťovne a farmafirmy," zdôraznil Drucker. O situácii tento týždeň rokoval so zdravotnými poisťovňami aj Asociáciou inovatívneho farmaceutického priemyslu (AIFP), ktorá združuje výrobcov liekov. Dohodli sa, že vyvinú maximálne úsilie, aby lieky schvaľované v režime výnimiek nemali finančný dosah na pacienta. Potvrdili to v spoločnom stanovisku. Všetky strany deklarovali, že v zmysle toho aj postupujú. Zdravotné poisťovne sa tiež zaviazali zachovať pacientom, ktorým už liečba liekom na výnimku začala, jej pokračovanie za nezmenených podmienok. "Novela bola od počiatku tvorená v spolupráci so zdravotnými poisťovňami a AIFP a koncipovaná tak, že predmetný rozdiel v úhrade nekategorizovaného lieku nemá nijako riešiť pacient, ale má o ňom rokovať držiteľ registrácie lieku so zdravotnou poisťovňou. S takýmto nastavením pravidiel súhlasili v rámci legislatívneho procesu všetky strany, to znamená tak zdravotné poisťovne, ako aj zástupcovia farmaceutického priemyslu," uvádza sa v spoločnom stanovisku. Drucker zároveň avizuje aj zmenu legislatívy tak, aby mohli prechodne v tomto roku zdravotné poisťovne vo výnimočných prípadoch zaplatiť za lieky aj viac ako spomínaných 90 až 75 percent z ceny. Zmenu chce riešiť cez poslancov parlamentného zdravotníckeho výboru na jeho budúcotýždňovom zasadnutí. "Doprezizujeme to," doplnil. Situácia sa stala po zmenách v liekovej politike, ktoré platia od začiatku roka. Tie priniesli spomínané novinky v uhrádzaní liekov na výnimky. Nejde o bežné lieky, ale o tie, ktoré nesplnia podmienky vstupu do systému úhrad verejného zdravotného poistenia, prípadne výrobcovia o vstup nepožiadajú. Často ide o drahú inovatívnu liečbu rakoviny, neurologických, kardiovaskulárnych či zriedkavých ochorení. Štát však menil aj samotné podmienky pre vstup liekov do systému úhrad, vďaka čomu ich má splniť viac liekov. Minister Drucker si od toho sľubuje viac modernej liečby v bežnom režime úhrad bez potreby výnimiek. Spoločnosť AstraZeneca potvrdila, že plánuje podať žiadosť o zaradenie lieku Lynparza do systému úhrad. "V tých ojedinelých prípadoch, keď je potrebné pacientovi zabezpečiť liek formou výnimky, je primárne úlohou poisťovne a držiteľa registrácie lieku, aby komunikovali o podmienkach úhrady v zmysle platnej legislatívy, za akých bude pacientovi liečba poskytnutá," uzavrela hovorkyňa rezortu Zuzana Eliášová.


Pred 25 rokmi odštartovala Mečiarova éra a oligarchizácia krajiny

Na Slovensku uskutočnili predčasné parlamentné voľby.

BRATISLAVA. Tretia Mečiarova vláda priniesla tyraniu väčšiny bez akejkoľvek schopnosti diskutovať s politickými oponentmi o ich cieľoch a smerovaní. K 25. výročiu prvých samostatných volieb Slovenskej republiky to povedal sociológ Michal Vašečka. Podľa neho to bola vláda, ktorá priniesla oligarchizáciu krajiny a vytvorenie kapitálovej vrstvy, ktorá však nemala osobnú ani administratívnu úroveň, aby vedela krajinu posúvať dopredu. „Zároveň prišlo k prepájaniu štátnych štruktúr a organizovaného zločinu, čo viedlo k svojvôli malej skupiny mocných,“ dodal sociológ. Michal Vašečka na margo tretej Mečiarovej vlády tiež hovorí, že v dôsledku nekonzistencie a „značnej osobnej úbohosti vedúcich osobností režimu“ Slovensko samé seba diskvalifikovalo v očiach dnešných zahraničných partnerov krajiny. „A nakoniec, bolo to obdobie rozkrádania a zlého hospodárenia, ktoré viedli k tomu, že krajina nešla dopredu, nebohatla a ani si nevytvárala predpoklady, aby sa v budúcnosti mohla meniť. Preto na túto vládu ľudia väčšinou nespomínajú v dobrom, nie je veľmi na čo. Po jej skončení bol štát v koncoch,“ hodnotí Vašečka. Pripomína pritom slová bývalej ministerky financií Brigity Schmögnerovej zo začiatku decembra 1998, na začiatku prvej Dzurindovej vlády, kedy povedala, že „na účte Slovenskej republiky v Národnej banke je nula“. Éra tretej Mečiarovej vlády sa do dejín zapísala ako obdobie vrcholiaceho mečiarimu. Mečiarovo vládnutie, ktoré s prestávkou deviatich mesiacov trvalo od roku 1992 do roku 1998, sa vyznačovalo výraznými autoritatívnymi znakmi. Bolo to väčšinové vládnutie, ktoré spochybňovalo práva opozície a menšín. Mečiar sa dostal do konfliktu s prvým prezidentom samostatnej Slovenskej republiky Michalom Kováčom, ktorý vzišiel z HZDS. Za Mečiarovej éry boli porušované princípy demokracie, čoho najvýraznejším príkladom je únos syna slovenského prezidenta Michala Kováča ml. do rakúskeho Hainburgu. Podozrenia smerovali k Slovenskej informačnej službe na čele s Ivanom Lexom. Vyšetreniu prípadu bránili dlhé roky Mečiarove amnestie, ktoré udelil v roku 1998. Parlament ich zrušil až v roku 2017. Spojkou korunného svedka únosu Oskara Fegyveresa bol Róbert Remiáš, ktorý v apríli 1996 zhorel pri výbuchu auta v Karlovej Vsi v Bratislave. Mečiarove amnestie sa vzťahovali na páchateľov únosu aj na páchateľov vraždy Remiáša. Za tretej vlády Vladimíra Mečiara došlo tiež k protiústavnému odvolaniu poslanca HZDS Františka Gauliedera v roku 1996 a zmareniu referenda o vstupe do NATO a priamej voľbe prezidenta v roku 1997.


Analytik: Svetovú ekonomiku čaká zopár pekných rokov, potom príde kríza

BRATISLAVA. Najväčším rizikom pre vývoj globálnej ekonomiky je nastavenie úrokových sadzieb v USA. Tie pôjdu postupne nahor, pretože sa zvyšuje inflácia v americkej ekonomike. V diskusnej relácii na TABLET.TV to povedal partner spoločnosti Infinity Capital Group Peter Bálint. "Pred nami je relatívne pekné obdobie dvoch rokov. Problém príde v období rokov 2019 a 2020. Počítam, že v USA budú dvíhať úrokové sadzby trikrát do roka ako v minulosti a do tohto obdobia poriadne utiahnu monetárnu politiku. Prinesie to koniec lacných, ľahko dostupných peňazí a krízu tak pocíti celý svet," zdôraznil Bálint, podľa ktorého sa síce svet poučil z rokov 2008 a 2009, no aj tak očakáva, že nadchádzajúca kríza bude tvrdá. "Nikdy neboli použité negatívne úrokové sadzby a kvantitatívne uvoľňovanie, tak nie je jasné, kde a aké bubliny sa z toho akumulujú. Práve pre tieto použité neštandardné metódy čakám tvrdé pristátie, tvrdú krízu," uviedol Bálint. Základná referenčná úroková sadzba v USA je v súčasnosti 0,75 %. Napríklad v eurozóne je 0 %, čo robí dolár atraktívnejším pre investorov, ako je euro. "Očakávame, že dolár sa posunie blízko k parite s eurom. Či ju naozaj dosiahne, bude záležať aj od politiky Európskej centrálnej banky a od toho, či zvýši úrokové sadzby. Počítame, že do septembra sa nič nezmení," konštatoval Bálint. Rastúce úrokové sadzby v USA zdražejú peniaze pre celý svet. Podľa Bálinta problémy budú rásť napríklad v Číne. V jej ekonomike rastú viaceré bubliny, ktoré ju ohrozujú. "Čína je síce druhá najväčšia ekonomika na svete, ale jej celková kapitalizácia je nízka aj napríklad v porovnaní s Veľkou Britániou či Nemeckom. Ak by sa s jej ekonomikou niečo stalo, bude to problém hlavne Číny a až v druhom kole to bude problém iných krajín. Čína má viaceré symptómy, ktoré spustili krízu v roku 2008. Nemá však potenciál spustiť celosvetovú krízu," dodal Bálint.


V kauze Rapid Life podal prokurátor obžalobu na bývalého riaditeľa odboru NBS

Obžaloba sa týka prijímania úplatku a zneužívania právomoci verejného činiteľa.

BRATISLAVA. V kauze bývalej poisťovne Rapid Life podal prokurátor Úradu špeciálnej prokuratúry (ÚŠP) na súd obžalobu na bývalého generálneho riaditeľa odboru dohľadu nad trhom cenných papierov, poisťovníctvom a dôchodkovým sporením NBS Ivana B. TASR o tom v stredu informovala hovorkyňa ÚŠP Jana Tökölyová. "Prokurátor ÚŠP podal 9. apríla na Špecializovaný trestný súd v Pezinku (ŠTS) obžalobu na obvineného Ivana B. za pokračovací zločin prijímania úplatku a prečin zneužívania právomoci verejného činiteľa. Ako generálny riaditeľ odboru dohľadu nad trhom cenných papierov, poisťovníctvom a dôchodkovým sporením NBS v roku 2015 v reštaurácii v Košiciach žiadal a následne prijal úplatok vo výške 1000 eur od štatutára spoločnosti Rapid Life životná poisťovňa a úplatok vo výške 1000 eur od ďalšieho štatutára spoločnosti Rapid Life za to, že v súvislosti s dohľadom NBS nad spoločnosťou Rapid Life neuloží najprísnejšie sankcie," konkretizovala hovorkyňa. Ako ďalej upresnila, Ivan B. v roku 2016 žiadal a na začiatku roka 2017 v reštaurácii v Košiciach prijal úplatok vo výške 2000 eur od štatutára spoločnosti Rapid Life životná poisťovňa a v roku 2017 pred reštauráciou v Košiciach žiadal a prijal úplatok vo výške 10-tisíc eur. Úplatky mali byť poskytnuté za to, že v súvislosti s dohľadom NBS nad spoločnosťou Rapid Life neuloží najprísnejšie sankcie. "Voči štatutárom, ktorí poskytli úplatky, je vedené samostatné trestné stíhanie," dodala hovorkyňa ÚŠP.


Pokémon Go sa zapísal do nehodových štatistík, prispel k úmrtiam aj škodám

Štatistiky ukazujú, že meniace sa používateľské návyky oberajú ľudí o pozornosť.

SAN FRANCISCO, BRATISLAVA. V okolí skutočných miest, kde hráči lovia virtuálnych pokémonov, stúpol objem dopravných nehôd o 26,5 percenta. Vyplýva to zo štúdie, ktorú uskutočnili akademici z Purdue University. Využili pri tom údaje z verejných zdrojov, ale aj zo sociálnych sietí. Vo svojej štúdii sa sústredili na 12-tisíc dopravných nehôd, ktoré zdokumentovali v regióne americkej Indiany. Tie zoskupili na časovej osi pred a po uvedení hry na trh. Premietli ich aj do mapy. Zistili, že po tom, čo firma Nintendo uviedla na trh mobilnú hru Pokémon Go, v problémových oblastiach výrazne stúpol počet dopravných nehôd. Nárast dosiahol v 100-metrových okruhoch jednotlivých miest o viac ako štvrtinu. Celkovo narástli škody na vozidlách o pol milióna dolárov, ľudia utrpeli v priemere o 31 zranení naviac a aj úmrtnosť bola vyššia. Za nárastom, ktoré majú časovú a miestnu zhodu, vidia akademici stratu pozornosti ľudí, ktorí sa venovali používaniu mobilov pri hre. Vedci sa pokúsili prepočítať nehodovosť na celú rozlohu USA, aby odhadli negatívny dopad herného titulu na životy ľudí. Celkovo vyčíslili 250 mŕtvych, 29-tisíc zranených a 145-tisíc dopravných nehôd, ktoré by sa bez tejto hry nemuseli stať. Štatistiky dlhodobo upozorňujú podľa magazínu Arstechnica na to, že meniace sa používateľské návyky v súvislosti s mobilmi oberajú ľudí o pozornosť. Týka sa to nielen vodičov, ale aj chodcov. Technológie, informácie a služby sa vo vreckovom formáte zariadení dostali až príliš blízko k ľuďom.


Dôvera investorov v ekonomiku Nemecka aj eurozóny v apríli rástla

Dôvera vzrástla viac, ako analytici predpovedali a dosiahla najvyššiu úroveň od marca 2018.

MANNHEIM. Dôvera investorov v ekonomiku Nemecka aj celej eurozóny v apríli vzrástla viac, ako analytici predpovedali a dosiahla najvyššiu úroveň od marca 2018. Ukázal to v utorok prieskum Centra pre výskum európskeho hospodárstva (ZEW). Podľa ZEW kľúčový index dôvery nemeckých investorov, ktorý vyjadruje ich očakávania na najbližších šesť mesiacov, sa v apríli strmo zvýšil na 3,1 bodu z -3,6 bodu v marci, zatiaľ čo analytici očakávali, že dosiahne 0,8 bodu. Ale jeho hodnota stále zostáva hlboko pod dlhodobým priemerom 22,2 bodu. Aprílový výsledok odráža nádeje investorov, že globálne ekonomické prostredie sa bude vyvíjať lepšie, než sa pôvodne predpokladalo, komentoval výsledok prieskumu prezident ZEW Achim Wambach. Aj odklad termínu brexitu podľa neho zrejme prispel k nárastu indexu, a to napriek tomu, že údaje o vývoji objednávok a priemyselnej výroby v Nemecku poukazujú skôr na slabý výkon hospodárstva. Potvrdil to aj pokles čiastkového indexu súčasných podmienok v Nemecku v apríli medzimesačne o 5,6 bodu na 5,5 bodu. Aj v prípade eurozóny sa aprílový index dôvery ZEW medzimesačne prudko zvýšil, a to na 4,5 bodu z -2,5 bodu v predchádzajúcom mesiaci a prekonal odhady analytikov, ktorí počítali s jeho nárastom na 1,2 bodu. Aprílová hodnota indexu je tiež najvyššia od marca minulého roka. Naproti tomu hodnotenie súčasnej ekonomickej situácie v eurozóne sa opäť zhoršilo a príslušný čiastkový index sa znížil medzimesačne o 6,6 bodu na -13,2 bodu. Výhľad hospodárstva eurozóny preto zostáva aj naďalej pomerne utlmený.


Juraj Droba prevezme oficiálne úrad v pondelok 4. decembra

BRATISLAVA. Novozvolený predseda Bratislavského samosprávneho kraja (BSK) Juraj Droba oficiálne preberie úrad v pondelok 4. decembra. Stane sa tak na ustanovujúcom zasadnutí zastupiteľstva BSK, ktoré bude od 11.00 h v Historickej budove Národnej rady (NR) SR na Župnom námestí. Spolu s Drobom zároveň zloží poslanecký sľub 50 členov nového krajského zastupiteľstva. TASR o tom informovala tlačová tajomníčka BSK Veronika Beňadiková. Juraj Droba bol zvolený za predsedu BSK v novembrových voľbách do vyšších územných celkov (VÚC). O víťazstve kandidáta pravicovej koalície (SaS, OĽaNO, NOVA, SMK-MKP, OKS, Zmena zdola a Demokratická únia Slovenska) rozhodla podpora 36.864 voličov, čo je 20,42 percenta hlasov. Droba bude zároveň v nadchádzajúcom päťročnom volebnom období predsedať 50-člennému zastupiteľstvu BSK. V ňom bude 34 poslancov zastupovať Bratislavu a zvyšných 16 mimobratislavské okresy.


Najlepšie zahraničné albumy, ktoré oslovili redakciu SME

Streamovacie služby zachránili svet hudby. Aj vďaka nim vzniklo týchto sedem výborných nahrávok.

Od konca deväťdesiatych rokov predaj fyzických nosičov s hudbou len klesal. Ešte nedávno bol hudobný priemysel v kríze, hudobníci bojovali s tým, ako predať svoju hudbu na internete a prinútiť ľudí, aby za ňu platili, aj keď ju inde piráti ponúkali zadarmo. Dnes sa zdá, že najhoršia vojna sa už skončila, agentúra Bloomberg v septembri oznamovala, že príjmy z hudby v prvej polovici roka 2016 stúpali. Aj keď mnohým hviezdam stále nevyhovovalo, koľko peňazí dostávajú zo streamovacích služieb za prehrávanie svojich piesní, samotnému priemyslu sa darilo. Počúvať hudbu na Spotify alebo Apple Music bolo už bežné. Bohužiaľ, keď už sa zdalo, že finančne je všetko v poriadku, svet hudby poznačila strata veľkej kreatívnej osobnosti. David Bowie sa rozlúčil so svojimi poslucháčmi viac ako dramaticky. Nahral jeden z najlepších albumov roka. Vybrali sme niekoľko ďalších nahrávok, pre ktoré sa na streamovacie služby oplatilo v roku 2016 vracať: Bol začiatok januára. V piatok ešte kritici chválili jeho novinku, inovatívny album Blackstar, kde Davida Bowieho sprevádzali džezoví hudobníci. V pondelok im však vyrazila dych správa, že veľká osobnosť odišla – na následky choroby, ktorú Bowie skrýval aj pred najbližšími spolupracovníkmi. Zmenilo to pohľad na jeho poslednú nahrávku s tajomnými, dvojzmyselnými textami, ktorými sa vyrovnával s vlastnou smrteľnosťou. Bowie sa dokázal v celej svojej kariére neustále vyvíjať a jeho Blackstar nielenže priniesla jeho opäť inú, pochmúrnejšiu polohu, a taktiež poslucháčom umožnila trochu nahliadnuť za oponu. Príjemným počúvaním nebola ani novinka Nicka Cava so skupinou Bad Seeds. Za jeho hudbou tiež stála ťažká tragédia – smrť jeho syna. Texty síce vznikli ešte pred nešťastím, no mnohé až nepochopiteľne presne vystihli ustrnutosť na mieste, neschopnosť pohnúť sa vpred po ťažkom šoku. Väčšina nových piesní pozostávala z minalistických melódií, temných zvukov a hlavne zo spevákovho hlasu, ktorý znie nezvyčajne zlomene. Po dlhých minútach smútku však Cave poslucháča predsa len oslobodzuje – krásnym, precíteným duetom s dánskou sopranistkou Elsou Torpovou. Vo svete má stále najväčší ohlas hudba, ktorá vzniká vo Veľkej Británii a v Spojených štátoch. Možno keby sa spevák Justin Vernon nenarodil vo Wisconsine, svoje introvertne ladené, jemné piesne by navždy hrával len v malých kluboch na kraji mesta. Takto sa však dostali do uší veľkých popových hviezd, ktoré mu pomohli k sláve. Dnes s kapelou Bon Iver patrí Vernonova hudba k tomu najzaujímavejšiemu na nezávislej scéne, a preto si na treťom albume mohol dovoliť byť ešte odvážnejším. Na 22, A Million stále počujeme jeho zamatový hlas znejúci étericky vďaka úprave cez vokodér. Dopĺňa ho veľmi osobitá koláž zvukov, vnemov, úryvkov melódií - hudba, ktorá azda najlepšie ukazuje našu dnešnú pohltenosť v technológiách a neistoty, ktorým vo svete počítačov čelíme. Panoval taký názor, že posledné zaujímavé urbánne albumy z Veľkej Británie sa nahrali niekedy v roku 2010. A že odvtedy grime a všetky jeho pred- aj poodnože iba prešľapujú na mieste a nikam sa neposúvajú. Aj by to asi platilo: keby tento rok nevyšiel štvrtý Skeptov album – a nezískal zaň prestížnu cenu Mercury. Samozrejme, na kilometre to nie je revolúcia, s akou pred trinástimi rokmi vtrhol do britskej hudby Dizee Rascal. Ale ak ste náhodou čakali na vzkriesenie grime ako žánru, lepšieho mesiáša by ste v súčasnosti zrejme nenašli. Slovnému spojeniu protest song dodala nový zmysel anglická speváčka Antony Hegarty, keď v máji vydala novinku Hopelessness - Beznádej. Hovorí na nej o zmätku, aký môžeme cítiť obklopení poletujúcimi dronmi, neschopnými spoločenskými lídrami alebo zhoršujúcim sa životným prostredím. Vyzývala nás, nech sa zobudíme a viac si všímame naše okolie. Agitačné texty nikdy nezneli tak príjemne. Dopĺňa ich totiž chytľavá zmes elektronickej tanečnej hudby. Hegartyovej projekt pod prezývkou ANOHNI je ešte súčasťou premysleného umeleckého konceptu, keď speváčka počas živých vystúpení hudbu dokresľovala premysleným videoartom. V roku 2012 ho stanica BBC vybrala ako najnádejnejšieho nováčika na britskej scéne. Michael Kiwanuka zaujal melancholickým spevom a hlbokým, jedinečne sfarbeným hlasom. Svojím albumom Love and Hate dokázal, že vie zručne pracovať aj s melódiami a rytmami a pompéznymi orchestrálnymi aranžmánmi. Ťažko by sme hľadali za uplynulý rok hľadali podobne nevtieravú, no zároveň nákazlivú hudbu. Album sa dá počúvať neustále bez omrzenia - je dramatický, smutný, ale aj energický. O láske, jej mnohých podobách a rozchode nevzniklo za posledný rok nič silnejšie. Pre takú populárnu hviezdu akou je speváčka Beyoncé, bol jej nový album Lemonade určite veľkým riskom. Postavila ho na náročných témach, miešaní hudobných žánrov a experimentoch, a teda na spôsobe práce, ktorý podľa hudobných producentov veľmi nezarába. Speváčka však predviedla, ako má vyzerať najlepšia populárna hudba. Má otvárať otázky, má provokovať, má obohacovať poslucháča, lenže všeobecne prístupným spôsobom - chytľavými melódiami, zvukovou pestrosťou a charizmatickým spevom. Lemonade má najviac nominácií na ceny Grammy a väčšinu z nich by si zaslúžila premeniť na víťazstvo. Tento text ste mohli čítať vďaka tomu, že platíte za obsah. Vážime si to.


Hlohovský odišiel do Kórey: Naša liga ma znechucovala

Jeho novým pôsobiskom bude druholigový klub v Kórejskej republike FC Seongnam.

ŽILINA. Najlepší strelec a zároveň hráč uplynulej fortunaligovej sezóny 2016/2017 Filip Hlohovský po necelých dvoch rokoch odchádza z MŠK Žilina. Jeho novým pôsobiskom bude druholigový klub v Kórejskej republike FC Seongnam, s ktorým podpísal ročný kontrakt. "O odchode rozhodlo viac vecí. V našom futbale som dosiahol prakticky všetko. Bol som majster i najlepší strelec. Chcel som už vidieť nové štadióny. Nových ľudí. Novú krajinu. Kórea je pre mňa veľmi atraktívna destinácia," citoval denník Nový Čas slová 29-ročného útočníka. "Naša liga mi zovšednela. Prestala ma baviť. Infraštruktúra, málo ľudí na tribúnach či obava, že sa znovu niekto z nej odhlási. To všetko ma znechucovalo," dodal pre Nový Čas najlepší strelec minulej ligovej sezóny.


Dopravná hádanka: Viete, ako sa používa smerovka?

Niektorí blikajú na jednu, iní na druhú stranu.

Tohtotýždňová úloha zrejme nerieši zásadný problém cestnej premávky, skôr zaujímavý úkaz, ktorý sa na križovatkách každodenne zjavuje. V prípade križovatky, kde sa cesty nekrižujú presne pod pravým uhlom, totiž niektorí vodiči dávajú smerovku na jednu, iní na druhú stranu. Z vedľajšej cesty prichádza Dodge Viper GTS-R. Šofér Viperu chce pokračovať v jazde po hlavnej ceste a dáva znamenie o zmene smeru jazdy. Každý týždeň prinesieme jeden príklad z reálnej dopravy, na ktorom si môžete overiť znalosti predpisov cestnej premávky. Riešenie nájdete vždy v odkaze na konci článku. Ak máte zaujímavý tip, napíšte nám ho aj s riešením na auto@smeonline.sk.


Danko neospravedlnil Matoviča zo schôdze, z ktorej ho vykázal

Matovič v rokovacej sále viackrát ukázal fotografiu Jána Kuciaka a Martiny Kušnírovej.

BRATISLAVA. Predseda parlamentu Andrej Danko (SNS) neospravedlnil neúčasť poslanca Národnej rady SR Igora Matoviča (OĽaNO) z rokovania 23. marca. Vyplýva to z jeho rozhodnutia zo 4. apríla, ktoré je dostupné na internetovej stránke národnej rady. Danko dal počas ustanovujúcej schôdze parlamentu vykázať z rokovacej sály poslanca Matoviča, keď v rokovacej sále viackrát ukázal fotografiu zavraždených Jána Kuciaka a Martiny Kušnírovej. Danko ho viackrát upozornil, že porušuje rokovací poriadok, keď používa vizuálnu pomôcku v pléne, čím porušil rokovací poriadok. "Poslanec Národnej rady Slovenskej republiky Igor Matovič (OĽaNO) bol podľa záznamu o vykázaní poslanca z rokovacej sály podľa zákona Národnej rady Slovenskej republiky o rokovacom poriadku Národnej rady Slovenskej republiky vykázaný z rokovacej sály v mesiaci marec 2018 z rokovania 30. schôdze Národnej rady Slovenskej republiky dňa 23. marca 2018. V súlade so zákonom o rokovacom poriadku Národnej rady Slovenskej republiky vykázanie z rokovacej sály sa považuje za neospravedlnenú neúčasť na rokovacom dni schôdze Národnej rady Slovenskej republiky," píše sa v rozhodnutí šéfa parlamentu. Ako sa v marci Matovič vyjadril, podľa neho Danko porušil zákon, keď mu ako poslancovi bránil v slobodnom výkone jeho mandátu, ktorý mu vo voľbách dali voliči. "Uvedomujem si, že pán predseda je už ´terazky kapitán´ a podľa jeho ministra obrany je rozkaz viac ako zákon. Napriek tomu som presvedčený, že zákon by mal platiť pre všetkých rovnako a na to, že predseda parlamentu neovláda zákon, by nemali doplácať ostatní poslanci," uviedol.


Google mení dvojité prihlasovanie, už vám nepošle SMS

Dvojfaktorové prihlasovanie cez kódy v správe nie je bezpečné.

MOUNTAIN VIEW, BRATISLAVA. Google podľa svojho blogu prestane v najbližších dňoch používať najbežnejšiu formu dvojfaktorového prihlasovania. Na prihlasovanie do služieb Google už nebude stačiť, že do formulára vpíšete meno a heslo a počkáte si na esemesku s doplnkovým kľúčom. Google očakáva, že kto používa mobil, má k svojmu účtu pripojený smartfón s Androidom alebo iPhone s iOS. Bez inštalovania dodatočnej aplikácie sa preto opýta priamo vášho mobilu, či sa pokúšate o prihlásenie. Dvojica tlačidiel slúži pre potvrdenie či zakázanie prihlásenia, takže plne nahrádza prepisovanie kódov z esemesiek. Dôležité je iba to, aby ste mali dátové pripojenie a boli dostupní v takýchto chvíľach pre potvrdenie. Google v novinke spája novým spôsobom dve rôzne služby - SMS autorizáciu a hlásenie o nových spojeniach. Pre zaistenie súkromia firma už dlhšiu dobu pravidelne zasiela hlásenie o tom, ak sa z nového počítača alebo mobilu ktosi pokúsi prihlásiť k vášmu kontu. Zvyčajne v správach čítate hlásenia o sebe samých. Firma pristupuje k zmenám pre zvýšenie bezpečnosti. Chce zabrániť tomu, aby škodlivé kódy v mobiloch mohli autorizačné správy získať bez toho, aby o tom tušil samotný používateľ. Novinka bude dostupná pre jednotlivcov, v rozšírenej podobe ju však Google sprístupní i pre podniky.


Nový Boeing 777X sa do prevádzky dostane neskôr. Jeho uvedenie odložili

Model je pre lety na veľmi dlhé vzdialenosti, zvládnuť by mal trasu Sydney - Londýn.

SYDNEY/SEATTLE. Americký koncern Boeing odložil uvedenie do prevádzky svojho nového modelu 777X pre lety na veľmi dlhé vzdialenosti. To je ďalšia negatívna správa po kríze strojov 737 MAX. Nový odklad prichádza po tom, ako v auguste uplynulo šesť mesiacov od uzemnenia strojov 737 MAX. A prispeli k nemu aj problémy s oneskorením dodávok motorov pre 777X, čím sa odsúva jeho prvý let do roku 2020. Boeing tak nesplní termín dodávky nového stroja 777 spoločnosti Qantas Airways, ktorá očakáva, že jej umožní prekonať trasu medzi Sydney a Londýnom bez medzipristátia za 21 hodín. Austrálska letecká spoločnosť dúfala v prvé dodávky týchto lietadiel v roku 2022 a chcela spustiť najdlhší komerčný let na svete v roku 2023. "Preskúmali sme harmonogram nášho programu vývoja a potreby klientov čakajúcich na 777X a rozhodli sme sa ho upraviť," uviedol hovorca Boeingu Paul Bergman. Dodal, že úprava prispeje k zníženiu rizík vo vývojovom programe a zabezpečí hladší prechod na výrobu nových strojov 777-8. Boeing podľa neho neustále pracuje spolu so súčasnými aj potenciálnymi zákazníkmi na tom, aby splnil ich potreby týkajúce sa flotily. Webová stránka Air Current ako prvá informovala o meškaniach v dodávkach 350-miestnych modelov 777-8 pre lety na veľké vzdialenosti, ktoré mali byť pôvodne uvedené do komerčnej prevádzky v roku 2022. Toto rozhodnutie signalizuje, že inžinieri spoločnosti Boeing zmrazili vývojové práce na verzii 777X s veľmi dlhým doletom. Časové oneskorenie by mohlo ohroziť súboj Boeingu s európskym rivalom Airbus o podiel na trhu s lietadlami na veľmi dlhé vzdialenosti. Airbus, ktorý ponúka verziu A350-1000 s veľmi dlhým doletom aj Boeing už predložili Qantas svoje "najlepšie a konečné" ponuky pre lietadlá schopné prekonať trasu Sydney-Londýn dlhú 17-tisíc kilometrov bez medzipristátia.


Ruskej opozícii povolili protest v Moskve, bude mimo centra mesta

Volebná komisia nemieni svoje rozhodnutie o vylúčení kandidátov pre protesty zmeniť.

MOSKVA. Organizátori protestných zhromaždení proti vylúčeniu niektorých opozičných kandidátov z volieb do Moskovskej mestskej dumy súhlasili s ponukou miestnej administratívy uskutočniť povolenú demonštráciu 10. augusta mimo centra Moskvy na Sacharovovom prospekte. S odvolaním sa na informácie organizátorov o tom v pondelok informovala agentúra Interfax. Dohodu s radnicou agentúre potvrdila Jelena Rusakovová, ktorá je nezaregistrovanou kandidátkou do mestskej samosprávy za opozičnú stranu Jabloko. Rusakovová dodala, že ide o spoločné vyhlásenie s nezávislým kandidátom Denisom Šenderovičom a Eľvirou Vicharevovou, ktorá je šéfkou predvolebnej kampane Gennadija Gudkova za opozičnú Stranu zmien. Dmitrij Kločkov - ďalší kandidát Strany zmien -, ktorý nahlásil demonštráciu na prospekte Sacharova na 11. augusta, medzitým plánovanú akciu protestu odvolal. Moskovská radnica schválila ešte 2. augusta dve žiadosti o uskutočnenie demonštrácie do stotisíc ľudí na prospekte Sacharova 10. a 11. augusta. Moskovská volebná komisia v júli zverejnila svoje rozhodnutie o odmietnutí žiadostí o registráciu, ktoré podali viacerí nezávislí kandidáti uchádzajúci sa o post poslanca Moskovskej mestskej dumy. Vysvetlila pritom, že ich ako kandidátov nezaregistrovala z dôvodu údajných "nezrovnalostí" na podpisových hárkoch: komisia tvrdí, že títo uchádzači predložili viac neplatných podpisov potenciálnych podporovateľov než umožňuje zákon. V podpisových hárkoch boli údajne aj podpisy ľudí nebývajúcich v danom volebnom obvode, ako aj "mŕtve duše", čiže medzičasom už nežijúci ľudia. Odmietnutí kandidáti však tvrdia, že volebná komisia ich oficiálne nezaregistrovala z politických dôvodov. Proti jej rozhodnutiu sa odvolali a domáhajú sa spravodlivých volieb. Rozhodnutie mestskej volebnej komisie malo za následok protestné zhromaždenia, ktoré sa v Moskve konajú už od 14. júla. Počas poslednej akcie uplynulú sobotu zadržali polícia a národná garda podľa rôznych zdrojov 600-1001 ľudí, sumarizuje Interfax. Predsedníčka ústrednej volebnej komisie Ella Pamfilovová vyhlásila, že demonštrácie nezmenia rozhodnutie úradov ohľadom vylúčenia časti kandidátov z volebného boja.


Gál bude rokovať s exekútormi o návrhu zastaviť staršie exekúcie

Exekútorom sa nepozdá návrh o zastavení starších exekúcií.

BRATISLAVA. Šéf rezortu spravodlivosti Gábor Gál (Most-Híd) si po výmene názorov predsa len sadne s komorou exekútorov za rokovací stôl. Pre agentúru SITA to potvrdila hovorkyňa ministerstva Zuzana Drobová s tým, že Gál sa stretne so zástupcami Slovenskej komory exekútorov v stredu popoludní. Výmena názorov medzi komorou a ministerstvom nastala potom, ako vláda odobrila Gálov návrh o zastavení starších exekučných spisov. Exekútorom sa nepozdávalo, že zákon bol predložený aj bez odstránenia rozporov a naznačovali jeho možnú protiústavnosť. Rezort argumentoval tým, že opatrenie má pomôcť ľudom, ktorí sa nevedia dostať z dlhovej pasce. Na Slovensku je v súčasnosti viac ako tri milióny exekúcií, pričom Gálovo opatrenie sa dotkne približne tretiny. Prioritne chce rezort zastaviť staršie spisy ako päť rokov s tým, že veritelia budú môcť svoje dlhy vymáhať naďalej, ale prostredníctvom nových podaní a nového systému, keď všetky exekúcie rieši Okresný súd v Banskej Bystrici. Agentúra SITA oslovila aj spomínaný súd s otázkou, či je na možný nápor nových podaní personálne a technicky pripravený. Podľa hovorkyne banskobystrického Krajského súdu Niny Spurnej sa v súčasnosti definitívne číslo nových vecí nedá predvídať. "Pretože je veľmi obtiažne, až prakticky nemožné, predvídať možný dopad zastavenia starých exekúcií, príprava prebieha v nevyhnutnom rozsahu, nateraz v časti pripomienkovania legislatívneho materiálu vlády SR," uviedla pre agentúru SITA Spurná. Teoreticky môžu do Banskej Bystrice prísť všetky exekučné spisy, ktoré budú zastavené. Podľa dostupných údajov môže ísť o číslo presahujúce jeden milión. Odhadované náklady na zastavenie exekúcií prevyšujú čiastku 40 miliónov eur.Momentálne nie je jasné, či Ministerstvo spravodlivosti s komorou exekútorov dospeje k spoločnej dohode.


Ezdravie komplikuje prácu, lekári majú údajne menej času na pacientov

BRATISLAVA. Spustenie elektronického zdravotníctva do praxe sprevádza podľa ambulantných lekárov množstvo problémov. Elektronické výmenné lístky nefungujú a lekári naďalej pracujú s receptami zdravotných poisťovní, poukázal v utorok na tlačovej konferencii šéf Asociácie súkromných lekárov (ASL) SR Marián Šóth. Upozorňuje, že ambulantní lekári tiež majú menej času na pacientov. "Pracujeme v prostredí, kedy plníme svoju legislatívnu povinnosť, ale z praktického hľadiska nevidíme výsledok svojho snaženia," zhodnotil doterajšie výhody elektronického zdravotníctva Šóth. Poznamenal, že lekári nevidia benefity v tom, aby sa do neho pripojili, má ísť tak len o povinnosť. Pripojenie do ezdravia má okrem toho prinášať podľa jeho slov viacero technických problémov, či komplikácie so samotným prihlasovaním. Práca s elektronickým zdravotníctvom stojí lekárov čas, ktorý by inak venovali pacientom, tvrdí Šóth. Denne to podľa jeho odhadu môže byť aj jeden a pol hodiny, počas ktorej by mohli ošetriť vyše desať pacientov. "Väčšinou teraz pozerám do monitoru, či mi to ide alebo nie," poznamenal. Novinárom ukázal viacero chybových hlášok, s ktorými sa v ostrej prevádzke ezdravia lekári stretávajú. "Projekt ezdravie je nepochybne objektívnou prekážkou v poskytovaní riadnej zdravotnej starostlivosti pacientom, a to je zákonný dôvod pre nezapojenie/odpojenie sa do/z ezdravia... Väčšina lekárov sa z mnohých objektívnych dôvodov ešte nezapojila a ohrozenie zdravia pacientov je definitívny objektívny dôvod pre plošné ukončenie ich účasti v tomto projekte," uviedol Peter Lipták, člen výboru Slovenskej spoločnosti všeobecného praktického lekárstva. Ambulantní lekári opakovane žiadajú, aby pre nepripojenie sa do ezdravia neboli sankcionovaní, s čím počíta platná legislatíva. Minister zdravotníctva Tomáš Drucker (nominant Smer-SD) aj šéf Národného centra zdravotníckych informácií Peter Blaškovitš už skôr prisľúbili, že sa tak v tomto roku diať nebude. Lekári tiež žiadajú, aby sa im preplatili náklady, ktoré im pre elektronizáciu zdravotníctva vznikajú. Tie sa majú pohybovať rádovo v stovkách eur. Lekári pred ostrým spustením elektronizácie varovali, označovali to za krok do neznáma. Koncom minulého roka hovorili chaose, o tom, že práca so softvérom môže ľudí v ambulanciách a čakárňach zdržať, obávali sa tiež výpadkov. Do ezdravia pritom stále nie je množstvo ambulancií pripojených. Situáciu, že sa pripoja všetci, si Šóth predstaviť nevie. Starší lekári podľa neho pre ďalšie povinnosti a neistotu volia radšej odchod do dôchodku.


V Londýne vznikla tlačová agentúra napojená na Orbána

Agentúra V4 News Agency (V4NA) má prinášať správy najmä zo strednej a východnej Európy.

BUDAPEŚŤ. Osoby blízke maďarskej vláde založili v Londýne tlačovú agentúru V4 News Agency (V4NA), ktorá má prinášať správy najmä zo strednej a východnej Európy. Ľavicový denník Népszava v utorok konštatoval, že ide o agentúru, ktorá bude chváliť vládu premiéra Viktora Orbána. V skupine majiteľov je bývalý Orbánov poradca pre stratégiu Árpád Habony, vydavateľ provládneho servera Origo, ale aj maďarský veľvyslanec v Londýne Kristóf Szalay-Bobrovniczky. Podľa servera valaszonline.hu pracuje pre agentúru sídliacu v Londýne približne 50 novinárov. Správy bude vydávať v anglickom a maďarskom jazyku. Agentúra na svojej internetovej stránke píše, že sa bude zaujímať o miesta, kde sa odohrávajú hlavné udalosti v Európe: o Londýn, Brusel, Paríž, Berlín, Prahu, Budapešť, Belehrad, Bratislavu či Varšavu.


STĹPČEK PETRA TKAČENKAVšetko, čo potrebujete vedieť o Harabinovi
 Oznámenie strany
 S kým rokuje?
 Vzťahy s okolím
Stĺpček
 Komentár Tkačenka
 Video

Keby sme chceli presvedčivo ukázať, čo je Štefan Harabin zač, mohli by sme okrem dokumentácie jeho výkonov v sudcovskom talári prísť aj s výpočtom jeho klamstiev. Je jedno, či ide o domácu, alebo zahraničnú politiku, vidno, že sa učil od majstra, o ktorom je známe, že lož preňho bola pracovná metóda. Pravdaže, vzhľadom na predstavenie novej politickej strany Vlasť sa ako prvé núka pripomenúť, ako počas prezidentských volieb aj po nich zanovito opakoval, že on žiadnu politickú stranu nezakladá a zakladať nebude. V prípade niektorých politikov by bola taká očividná lož dôvodom na politický bankrot (istý gazda pravice by o tom vedel dlho rozprávať), no tento pán je výnimkou. Hoci sme nemohli s určitosťou vedieť, či do volieb napokon naozaj pôjde, toto rozhodnutie nikoho ani v najmenšom neprekvapilo. Inými slovami, bohorovné očividné klamstvá uňho bez zvláštneho uvažovania považujeme za bežnú prevádzku. To je vlastne úplne všetko, čo v praxi potrebujete vedieť o Štefanovi Harabinovi.


Erdoganova návšteva Perzského zálivu zlom v kríze nepriniesla

Kríza medzi Katarom a krajinami Perzského zálivu naďalej pretrváva.

DAUHA. Turecký prezident Recep Tayyip Erdogan odcestoval v pondelok z Kataru, ktorý bol poslednou zastávkou jeho dvojdňového turné po štátoch Perzského zálivu zameraného na urovnanie najhoršej krízy medzi arabskými štátmi za posledné roky. Ani po jeho ceste však v kríze zatiaľ nenastal zásadný posun. Katarská agentúra QNA uviedla, že Erdogan a katarský emir šejk Tamím ibn Hamad as-Sání "zhodnotili vývoj v regióne, konkrétne krízu v Perzskom zálive a snahy vyriešiť ju diplomatickou cestou". Rozhovory sa týkali aj spoločného úsilia v boji proti terorizmu a obrannej a hospodárskej spolupráce. Saudská Arábia, Spojené arabské emiráty, Bahrajn a Egypt prerušili 5. júna diplomatické vzťahy s Katarom a obvinili ho z podpory islamských militantov. Dauha tieto obvinenia popiera. Turecko stojí v spore na strane Kataru. Po prepuknutí krízy vyslalo na znak podpory ďalších vojakov na svoju základňu v Dauhe. Na základe dohody z roku 2014 tam môže Ankara poslať až 1000 vojakov. Turecko a Katar boli dôležitými podporovateľmi hnutia Moslimské bratstvo, ktoré sa v roku 2011 angažovalo v rámci tzv. arabskej jari v Líbyi, Sýrii a predovšetkým Egypte, kde neskôr získalo vo voľbách väčšinu v parlamente, ktorý nechal ústavný súd rozpustiť. Jeho kandidát Muhammad Mursí bol v júni 2012 zvolený za prezidenta, po roku ho však zosadila armáda. Saudská Arábia a Spojené arabské emiráty považujú Moslimské bratstvo za teroristickú organizáciu. Spomínané štyri arabské krajiny pôvodne podmieňovali ukončenie izolácie Kataru a normalizáciu vzájomných vzťahov splnením 13 požiadaviek. Boli medzi nimi aj ukončenie vysielania panarabskej televízie al-Džazíra, ktorú považujú za kritickú voči svojim vládam, obmedzenie vzťahov s Iránom či zatvorenie tureckej vojenskej základne v Katare. Pred príchodom do Kataru navštívil Erdogan Saudskú Arábiu a Kuvajt.


Volkswagen chce predstihnúť Teslu v segmente elektromobilov

Hlavnú úlohu by pri tom mal zohrať kľúčový čínsky trh.

FRANKFURT NAD MOHANOM. Nemecká automobilka Volkswagen plánuje do konca roku 2022 vyrábať približne milión elektrických áut. Výrazne by tak predstihla amerického výrobcu elektromobilov Tesla. Ten plánuje ročnú produkciu približne 500.000 áut. Ako uviedla agentúra Reuters, ktorá sa odvolala na výrobné plány nemeckej firmy, hlavnú úlohu by pri tom mal zohrať kľúčový čínsky trh. Volkswagen totiž v tejto krajine pripravuje na budúci rok otvorenie dvoch výrobných závodov. Čínske závody by mali ročne dodať na trh približne 600.000 elektrických vozidiel. Ich produkcia by sa mala pridať k pripravovanej výrobe elektromobilov vo Zwickau, kde chce VW už v roku 2021 vyrábať 330.000 vozidiel. Postupne chce firma produkciu zvyšovať. Zatiaľ čo Tesla stále pracuje na svojom cieli vyrobiť vyše 500.000 elektrovozidiel ročne, najmä vďaka novému závodu v Šanghaji, VW sa pri výrobe ekologických áut môže spoľahnúť aj na pracovnú silu v dvoch existujúcich čínskych závodoch, An-tching a Fo-šun. Rozsah a rýchlosť, s akou VW nastupuje na trh s elektrickými autami, naznačuje, že vo výhode v tejto oblasti budú zabehnuté automobilky. Tie na rozdiel od nových hráčov môžu využiť existujúce závody a navyše, k rýchlejšiemu presunu do oblasti elektromobilov im môžu pomôcť aj vysoké zisky z predaja športovo-úžitkových áut. "Faktom je, že bariéry pre vstup na automobilový trh sú stále veľmi vysoké," povedal analytik spoločnosti Bernstein Research Max Warburton. "Výroba áut je náročná. Presun k elektromobilom bude drahý, avšak podľa všetkého na jeho čele budú tradiční výrobcovia," dodal.


V rámci obchodnej vojny si dohodli Trump a Si Ťin-pching prímerie

Čína odmieta obvinenia o nekalých praktikách.

OSAKA. Prezident USA Donald Trump a čínsky prezident Si Ťin-pching sa dohodli na prímerí v rámci obchodnej vojny medzi oboma krajinami a odvrátili jej eskaláciu, ktorej sa obávajú finančné trhy, firmy a farmári. Šéf Bieleho domu v sobotu uviedol, že doterajšie americké clá voči dovozu čínskych tovarov zostanú počas vyjednávaní v platnosti, ale ďalšie clá "zatiaľ" neuvalia. Dodal, že USA a Čína obnovia zastavené rokovania o obchode. Trump sa takto vyjadril po stretnutí s čínskym prezidentom počas summitu G20 v Osake. Čína a USA sú v spore pre obvinenia zo strany Trumpovej administratívy, že Peking kradne technológie a núti zahraničné firmy, aby odovzdávali svoje obchodné tajomstvá. Čína takéto praktiky popiera. USA sa zároveň snažia presvedčiť iné krajiny, aby nedovolili čínskej spoločnosti Huawei dodávať zariadenia pre ich telekomunikačné siete 5G. Washington tvrdí, že táto firma predstavuje riziko pre národnú bezpečnosť. Trump síce v sobotu povedal, že povolí americkým spoločnostiam predávať svoje produkty firme Huawei, ale zatiaľ nie je ochotný vyradiť ju z amerického čierneho zoznamu.


Total kúpi od dánskej spoločnosti Moller-Maersk divíziu ropy a plynu za 7,45 miliardy dolárov

Total prevezme aj dlhy ropnej divízie dánskej firmy v miliardovej výške.

KODAŇ, PARÍŽ. Francúzsky ropný koncern Total prevezme ropné operácie dánskej lodiarskej a ropnej firmy Moeller-Maersk. Cena transakcie vrátane dlhov predstavuje 7,45 miliardy dolárov (6,35 miliardy eur), uviedli dnes oba koncerny. V rámci prevzatia získa Moeller-Maersk 97,5 milióna akcií Totalu, čo predstavuje podiel vo francúzskom koncerne okolo 3,76 percenta. Total okrem toho prevezme dlhy ropnej divízie dánskej firmy v miliardovej výške. Francúzsky ropný koncern si touto akvizíciou chce posilniť svoju pozíciu v Severnom mori. Prevzatie by sa malo dokončiť v 1. kvartáli 2018. Ešte ho však musia schváliť príslušné regulačné úrady.


Poslanci schválili 365-dňovú diaľničnú známku a prísnejšie pokuty

BRATISLAVA. Pokuty za používania prístrojov za volantom sa zdvojnásobia. Povolené ostane telefonovanie za volantom s pomocou handsfree, zakázané však bude držanie mobilu v ruke. Poslanci Národnej rady Slovenskej republiky v pondelok schválili novelu zákona o cestnej premávke. Pravidlo zákazu držania mobilov sa bude podľa schválenej novely vzťahovať aj na iné telekomunikačné, audiovizuálne alebo podobné zariadenia. Poslanci schválili aj zavedenie 365-dňovej diaľničnej známky. Tá bude platiť nielen do konca kalendárneho roka, ale 365 dní, odkedy si ju vodič zakúpi. Návrh predložila poslankyňa Irén Sárközy (Most-Híd) formou pozmeňujúceho návrhu k novele zákona o cestnej premávke. Nová elektronická diaľničná známka na 365 dní začne platiť od 1. februára 2020. Zmeny v cestnej premávke sa dotknú aj podmienok úpravy parkovania na chodníku tak, aby "nebolo možné jazdiť po chodníku, ale zaparkovať len na chodníku priľahlom k ceste". Právna úprava zavádza okrem iného tiež striedavé radenie, tzv. zipsovanie, aj pri zbiehaní jazdných pruhov. Právna úprava sa zameriava aj na riešenie situácie s množstvom dopravných nehôd spôsobených neskúsenými vodičmi. Zavádza preto rôzne preventívne opatrenia pre vodičov s nízkou praxou. Cyklisti budú mať povolené jazdiť na bicykli s 0,5 promile alkoholu v krvi, a to na cestičke pre cyklistov a v obci. Novinkou bude aj povinnosť vytvoriť záchranársku uličku v kolóne na diaľnici. Novela upravuje aj postavenie účastníkov cestnej premávky. "Osoba na kolobežke s pomocným motorčekom sa výslovne zaradí medzi vodiča nemotorového vozidla," priblížil rezort s tým, že doteraz sa zaraďovala medzi chodcov. Zjednoduší sa aj evidencia a prehlasovanie vozidiel. "Vypúšťa sa povinnosť vlastníka vozidla predkladať dopravnému inšpektorátu tie rozhodnutia okresného úradu, ktoré inšpektorátu už okresný úrad zaslal v elektronickej podobe," vysvetlil rezort. V minulosti museli policajti skontrolovať každé vozidlo pri jeho prehlasovaní napríklad z okresu do okresu, po novom to tak nebude. Zákonodarcovia schválili aj pozmeňujúci návrh poslancov Petra Pamulu a Tibora Bernaťáka (obaja SNS). Pre kategóriu C a CE sa zníži veková hranica z 21 na 18 a pre D a DE z 24 na 21 rokov, a to pre príslušníkov Policajného zboru, Zboru väzenskej a justičnej stráže, Hasičského a záchranného zboru, colníka alebo profesionálneho vojaka. Poslanci podporili aj pozmeňujúci návrh Ľubomíra Petráka (Smer), ktorým sa upraví centrálny informačný systém parkovania. Jeho správcom bude DataCentrum elektronizácie územnej samosprávy Slovenska a Združenie miest a obcí Slovenska. Osoby s ťažkým zdravotným postihnutím získajú inteligentné parkovacie preukazy, ktoré im vďaka senzorom osadeným vo vyhradených parkovacích miestach na Slovensku uľahčia parkovanie. V kombinácii s ďalšími opatreniami sa zabezpečí účinná kontrola a vymožiteľnosť práva pri parkovaní na vyhradených miestach.


Slovan Bratislava spoznal súperov v Európskej lige, zahrá si aj proti anglickému klubu

Online prenos

Dôvody postupu

Komentár

Ján Kozák (profil)

Fotogaléria

Zostrih (video)

Ohlasy médií

Oslavy (video)

Možní súperi

Online zo žrebu

Anketa

Koľko zarobí?

BRATISLAVA. Futbalisti Slovana si v skupinovej fáze Európskej ligy zahrajú proti tímom z Turecka, Portugalska a Anglicka. Fanúšikovia sa v Bratislave môžu tešiť na Besiktas Istanbul, SC Braga a Wolverhampton Wanderers. Rozhodol o tom štvrtkový žreb v Monaku. Priaznivci Slovana sa v diskusii na sociálnych sieťach zhodujú, že to nie sú najatraktívnejší súperi, ale ich klub môže postúpiť. Do osemfinále sa dostanú dva najlepšie tímy. Po tom, čo slovenský majster vyradil PAOK Solún, sú fanúšikovia vo veľkej eufórii. Treba však reálne priznať, že Slovan bude v skupine najväčším outsiderom. Podľa portálu transfermakt je hodnota kádra Besiktasu Istanbul 71 miliónov eur, SC Braga 93 miliónov eur a mužstvo Wolverhamptonu má trhovú hodnotu 313 miliónov eur. V porovnaní s týmito tímami je Slovan s 12 miliónmi eur na papieri najslabší. V play off Európskej ligy však slovanisti zdolali PAOK Solún s hodnotou kádra 68 miliónov eur. Anketa už bola ukončená. Všetky tri tímy v skupine majú ešte väčšiu silu ako grécky šampión. Wolverhampton skončil v minulej sezóne Premier League na siedmom mieste za šiestimi anglickými gigantmi. Doma dokázali zverenci trénera Nuna Espírita Santa zdolať Manchester United i Chelsea Londýn, vonku zvíťazili nad Tottenhamom a remizovali s Arsenalom či Manchester United. K najväčším hviezdam tímu patria portugalskí reprezentanti – brankár Rui Patrício, stredopoliar Rúben Neves či útočník Diogo Jota. Wolverhampton v predkolách Európskej ligy vyradil postupne severoírsky Crusaders FC, arménsky Jerevan a napokon aj FC Turín. Vo všetkých šiestich dueloch vyhral. Futbalisti Besiktasu skončili vlani v tureckej lige na treťom mieste, keď na majstrovský Galatasaray stratili len štyri body. Jednotkou v bráne je Loris Karius, ktorý je známy z pôsobenia v Liverpoole, kde dostal dva školácke góly vo finále Ligy majstrov proti Realu Madrid. Lídrom obrany je Domagoj Vida, ktorý je v nominácii chorvátskej reprezentácie na kvalifikačný zápas proti Slovensku. Najväčšou ofenzívnou hviezdou je srbský futbalista Adem Ljajič. Slovanisti sa môžu tešiť aj na pekelnú atmosféru, ktorá býva na štadióne Vodafone Park. SC Braga skončila v minulej sezóne portugalskej ligy štvrtá. V play off Európskej ligy vyradili Spartak Moskva po víťazstvách 1:0 doma a 2:1 vonku. Všetky tri góly strelil portugalský krídelník Ricardo Horta, ktorý je v súčasnosti najväčšou hviezdou tímu. Zverenci Jána Kozáka mladšieho si postup do skupinovej fázy Európskej ligy vybojovali v play off, v ktorom vyradili PAOK Solún po domácom víťazstve 1:0 a prehre 2:3 v odvete u gréckeho majstra. Pri rovnosti skóre ich poslali ďalej góly na ihrisku súpera. Ako úradujúci fortunaligový šampión odštartoval Slovan európske účinkovanie v 1. predkole Ligy majstrov, v ktorom stroskotal na Sutjeske Nikšič z Čiernej Hory. Následne pokračoval 2. predkole Európskej ligy, kde bol nad sily kosovského Feronikeli, v 3. predkole vyradil írsky Dundalk. Žreb rozdelil 48 účastníkov do 12 štvorčlenných skupín, prvé dva tímy z každej skupiny postúpia do jarného šestnásťfinále. Do neho sa zapojí aj osem mužstiev z tretích miest v skupinách Ligy majstrov. Finále Európskej ligy sa uskutoční 27. mája v Gdaňsku. Slovan sa v skupinovej fáze Európskej ligy predstaví tretíkrát. V sezóne 2011/2012 obsadil v konkurencii Red Bullu Salzburg, Paríža Saint-Germain a Athletica Bilbao posledné štvrté miesto v F-skupine, keď získal bod za domácu bezgólovú remízu s PSG. V ročníku 2014/2015 dopadli slovanisti ešte horšie, v šiestich zápasoch I-skupiny s SSC Neapol, Young Boys Bern a Spartou Praha nezískali ani bod a mali vysoko pasívne skóre 1:20. Vlani urobil slovenskému futbalu výbornú reklamu trnavský Spartak, ktorý v konkurencii Dinama Záhreb, Anderlechtu Brusel a Fenerbahce Istanbul získal v D-skupine sedem bodov, čo je doterajšie slovenské maximum, a obsadil tretie miesto. Obranca slovenskej reprezentácie Denis Vavro sa s talianskym Laziom Rím v E-skupine môže tešiť na konfrontácie proti škótskemu Celticu Glasgow, francúzskemu Stade Rennes a rumunskému CFR Kluž. Na Lászlóa Bénesa a nemeckú Borussiu Mönchengladbach čaká v J-skupine taliansky AS Rím, turecký Istanbul Basaksehir a rakúsky Wolfsberger AC. Maďarský Ferencváros Budapešť so slovenským stredopoliarom Michalom Škvarkom sa predstaví v H-skupine v spoločnosti ruského CSKA Moskva, bulharského Ludogorca Razgrad a španielskeho Espanyolu Barcelona. V Monaku vo štvrtok vyhlásili aj najlepšieho hráča Európskej ligy v edícii 2018/2019. Stal sa ním Belgičan Eden Hazard, ktorý na konci mája v azerbajdžanskom Baku zdvihol nad hlavu víťaznú trofej po triumfe nad Arsenalom Londýn (4:1). V priebehu letnej prestávky prestúpil zo Stamford Bridge zo španielskeho Realu Madrid. A-skupina: B-skupina: C-skupina: D-skupina: E-skupina: F-skupina: G-skupina: H-skupina: I-skupina: J-skupina: K-skupina: L-skupina:


Pacienti rôznymi spôsobmi zneužívajú záchranku, upozorňujú záchranári

Viaceré výjazdy bývajú podľa záchranárov neopodstatnené.

BRATISLAVA. Viaceré výjazdy záchrannej zdravotnej služby (ZZS) bývajú podľa záchranárov neopodstatnené. Falck Záchranná upozorňuje na to, že by ľudia záchranku mali volať iba pri život ohrozujúcich stavoch, ako sú napríklad ťažký úraz, kolaps s podozrením na zastavenie obehu, možný srdcový infarkt alebo cievna mozgová príhoda či ťažké akútne zhoršenie sa chronických ochorení. "Úlohou zdravotníckeho záchranára nie je pacienta vyliečiť, ale poskytnúť mu bezodkladnú odbornú prvú pomoc a previezť ho do nemocničného zariadenia," povedal lekár Oleksandr Opanasenko. Pacient, u ktorého sa prejavili zdravotné problémy, ktoré ho neohrozujú na živote, by mal v prvom rade kontaktovať svojho obvodného lekára. Ak už lekár neordinuje, mal by navštíviť ambulantnú pohotovostnú službu. Pacient vždy nedokáže posúdiť svoj zdravotný stav a to, či si skutočne vyžaduje zásah rýchlej pomoci. Práve na to sú školení operátori tiesňovej linky, ktorí na základe rozhovoru s pacientom posúdia jeho zdravotný stav a podľa potreby vyšlú k pacientovi rýchlu pomoc. Existujú však aj takí pacienti, ktorí vedia, čo majú operátorovi na linke povedať, aby k nim poslal zdravotníkov. A tak sa môže stať, že zdravotnícki záchranári, ktorí mohli práve v tej chvíli zasahovať pri vážnom, život ohrozujúcom prípade, sú privolaní k zvýšenej teplote, prisatému kliešťovi alebo k človeku, ktorý si potrebuje dať predpísať lieky a ktorému sa nechce ísť hromadnou dopravou k lekárovi. "Pomerne časté sú aj situácie, keď pacient pri zhoršení sa jeho zdravotného stavu, prevažne pri chronickom ochorení, volá svojmu obvodnému lekárovi, aby sa s ním poradil," hovorí Opanasenko. "Obvodný lekár namiesto toho, aby pacienta vyšetril vo svojej ambulancii alebo ho navštívil doma, mu odporučí zavolať na tiesňovú linku," opisuje svoje skúsenosti lekár ZZS. Inokedy záchranku pacientovi volajú lekári alebo špecialisti výlučne z dôvodu transportu do nemocnice, často po veľmi krátkom vyšetrení. "Je pochopiteľné, že keď má obvodný lekár v čakárni 60 alebo 70 ľudí denne, nemá čas venovať sa každému primerane dlhý čas. No treba si uvedomiť, že posádka ZZS by mala byť na transport privolávaná len k život ohrozujúcim stavom, počas ktorých musia byť pacienti pod nepretržitým dozorom zdravotníkov," uviedli záchranári.


Farmári popierajú, že na premiéra nemali čas

Pellegrini farmárom navrhol dve možnosti stretnutia.

BRATISLAVA, PREŠOV. Farmári dementujú tvrdenia o tom, že na premiéra nemali čas, a preto sa s ním nestreli. Reagujú tým na vyhlásenie premiéra Petra Pellegriniho (Smer-SD) pred utorkovým (3.7.) výjazdovým rokovaním vlády v Medzilaborciach. Premiér povedal, že sa s farmármi chcel stretnúť. "Bol som ochotný zájsť tam ešte ráno, samozrejme, je to niekde úplne inde, pod Košicami, na dvore Gyňov, tak ako mi to navrhovali samotní farmári, ale ich odpoveď potom bola, že majú teraz veľa práce a že nemajú čas sa so mnou stretnúť. Budeme hľadať zase spoločný nejaký vhodný termín," uviedol v utorok Pellegrini. Premiér farmárom navrhol podľa ich slov dve možnosti stretnutia a tí si vybrali tú, ktorá mu umožní lepšie spoznať problémy v poľnohospodárstve. "V pondelok (2.7.) okolo 16.30 h poobede telefonoval predseda vlády SR so zástupkyňou Iniciatívy poľnohospodárov Luciou Gallovou aby ju informoval, že na druhý deň ráno bude na východnom Slovensku a môže dôjsť na farmu Gyňov. Povedal, že bude mať na poľnohospodárov čas len zhruba hodinu a pol a nebude môcť navštíviť ďalšie problémové východoslovenské farmy, ktoré mu vytypovali zástupcovia Iniciatívy poľnohospodárov," uviedla Iniciatíva poľnohospodárov vo svojom vyhlásení. Premiér podľa nich Gallovej navrhol aj to, že môžu spoločne nájsť iný termín stretnutia, počas ktorého by si vedel na farmárov nájsť viac času. "Po porade s kolegami som pánovi premiérovi oznámila, že súhlasíme s druhou možnosťou a budeme hľadať iný, vhodnejší termín spoločného stretnutia," povedala Gallová. Farmár z okolia Košíc František Oravec si váži záujem Pellegriniho osobne spoznávať farmárov a rozprávať sa o ich problémoch. Na jeho farmu v Gyňove kde bol premiér pozvaný otvoreným listom farmárov, mali prísť aj zástupcovia farmárov z celého Slovenska. Farmári z južného Slovenska dokonca chceli pozvať premiéra aj na juh Slovenska. "Ako sme už neraz spomínali, problémy v poľnohospodárstve, na ktoré už roky upozorňujeme, sa netýkajú len jedného či dvoch, ale takmer všetkých regiónov. Preto sme chceli, aby sa na našom stretnutí v Gyňove zúčastnili aj zástupcovia farmárov z ostatných regiónov Slovenska. To sa však nedá zorganizovať v priebehu niekoľkých hodín. Nakoľko je nám jasné, že aj čas pána premiéra je mimoriadne vzácny, zhodli sme sa, že ním nebudeme zbytočne plytvať. Preto sme akceptovali jeho druhú ponuku a rozhodli sa nájsť spoločne s ním iný, vhodnejší termín. Taký, ktorý nebude šitý horúcou ihlou, a ponúkne pánu premiérovi príležitosť čo najlepšie a najkomplexnejšie spoznať problémy v poľnohospodárstve, ktoré okrem iného brzdia aj rozvoj regiónov," dodal Oravec.


V Moste pri Bratislave našli v sude kostrové pozostatky

BRATISLAVA. V katastri obce Most pri Bratislave v okrese Senec našli v piatok popoludní okolo 17:00 kostrové pozostatky. Boli v betónovom sude. Informuje o tom portál denníka Nový Čas. Pozostatky našli pri štrkovej jame. Na mieste sú hasiči a policajti. Očakáva sa príchod obhliadajúceho lekára.Nález potvrdil bratislavský krajský policajný hovorca Michal Szeiff.


Brusel schválil 36 miliónovú podporu na výstavbu Národného futbalového štadióna

BRATISLAVA. Európska komisia schválila podporu Slovenska na výstavbu národného futbalového štadióna v Bratislave vo výške 36 miliónov eur. Komisia dospela k názoru, že uvedené opatrenie prispeje k podpore športu a kultúry bez toho, aby narušilo hospodársku súťaž na jednotnom trhu EÚ. Informovala o tom Zuzana Harvanová zo Zastúpenie Európskej komisie v SR. Slovensko oznámilo Komisii, že plánuje poskytnúť verejnú podporu vo výške celkom 35,96 milióna eur na výstavbu národného futbalového štadióna v Bratislave. Štát konkrétne uhradí formou priameho grantu 27,2 milióna eur z celkových skutočných investičných nákladov vo výške 75,2 milióna eur. SR okrem toho poskytne príjemcovi NFŠ, a.s., opciu na predaj, ktorá mu umožňuje odpredať štadión po ukončení výstavby štátu za cenu do 48 miliónov eur, ktorá zodpovedá rozdielu medzi skutočnými investičnými nákladmi a výškou priameho grantu. Nový štadión stavia STRABAG Pozemné a inžinierske staviteľstvo, s. r. o., ktoré má podľa zmluvy s investorom výstavby - spoločnosťou NFŠ, a. s., postaviť štadión v priebehu 76 týždňov za 49,81 milióna eur bez DPH (59,77 milióna eur s DPH). Nový futbalový štadión bude mať kapacitu viac ako 22-tisíc miest. Štát sa zaviazal dostavať a odkúpiť nekomerčnú časť štadióna. Štát poskytne NFŠ dotáciu vo výške 27,2 milióna eur, avšak táto bude odpočítaná od kúpnej ceny. Akcionárom spoločnosti NFŠ je ŠK Slovan Bratislava futbal, a. s., ktorej predsedom predstavenstva je Ivan Kmotrík.


Orbánovi vo voľbách pomohli zahraniční Maďari aj domáci Nemci

Pred štyrmi rokmi hlasy zahraničných Maďarov znamenali pre Fidesz navyše jeden poslanecký mandát a podobne tomu bude aj teraz.

BUDAPEŠŤ. K zisku už druhej dvojtretinovej väčšiny maďarského vládneho bloku Fidesz - Kresťanskodemokratická ľudová strana (KDNP) v nedeľňajších parlamentných voľbách prispeli svojimi hlasmi zahraniční Maďari, ale aj nemecká menšina v Maďarsku. Zdôraznil to v pondelok spravodajský server 444.hu. Všetky voličské hlasy síce ešte nie sú zrátané - napríklad hlasovanie na zastupiteľských úradoch v zahraničí bude spracované až v priebehu tohto týždňa -, avšak z výsledkov volieb zo straníckych zoznamov a v jednomandátových obvodoch vyplýva, že v súčasnosti má Fidesz-KDNP šancu na zisk 133 mandátov v Národnom zhromaždení, teda dvojtretinovú väčšinu. Právo zahraničných Maďarov voliť a voľby zástupcov národnostných menšín v Maďarsku do parlamentu sú dva činitele, ktoré Fidesz v novelizovanom volebnom zákone presadil a ktoré mu teraz dopomohli k zisku dvojtretinovej väčšiny. Server pripomína, že pred štyrmi rokmi hlasy zahraničných Maďarov znamenali pre Fidesz navyše jeden poslanecký mandát a podobne tomu bude zrejme aj v terajších voľbách. Opozícia si s krajanmi nedokázala nijako poradiť, konštatoval 444.hu. Z národnostného volebného zoznamu sa teraz prvýkrát dostane zástupca jednej z 13 registrovaných národnostným menšín žijúcich v Maďarsku do parlamentu s plnoprávnym poslaneckým mandátom. Pri nižšej registrácii národnostných voličov, ako to stanovuje zákon, sa z lídrov národnostných kandidátok totiž stávajú iba národnostní hovorcovia bez hlasovacieho práva. Hovorcom Slovákov žijúcich v Maďarsku bol v doterajšom volebnom cykle Ján Fuzik a ani v novom parlamente nebudú mať Slováci plnoprávneho poslanca. Kvórum splnila v terajších voľbách iba nemecká menšina - jej zástupca Imre Ritter, za ktorého hlasovalo 22.298 voličov nemeckej národnosti, sa teda stane riadnym poslancom. Pikantériou situácie je, že Ritter je členom Fideszu, preto zrejme nebude hlasovať proti vláde. Fidesz tak má vlastne 134 poslancov v zákonodarnom zbore, čím už má v skutočnosti zaistenú dvojtretinovú väčšinu, uzatvára server.